COVID-19: 2,500 Kes Baharu Hari Ini, 18 Kematian

KUALA LUMPUR: Kes baharu Covid-19 turun kepada 2,500 kes semalam, menjadikan jumlah keseluruhan sebanyak 417,512 kes, dengan 18 kematian direkod.

Ketua Pengarah Kesihatan Tan Sri Dr Noor Hisham Abdullah berkata, ia menjadikan jumlah kumulatif kematian dalam negara sebanyak 1,551 kes.

“Sebanyak 17 kes kematian membabitkan warganegara, manakala seorang bukan warganegara.

“Tujuh kematian direkodkan di Selangor, Wilayah Persekutuan Kuala Lumpur (3), masing-masing dua kes di Sarawak dan Kelantan, serta masing-masing satu kes di Negeri Sembilan, Kedah, Johor, dan Sabah,” katanya dalam kenyataan di sini, hari ini.

Dr Noor Hisham berkata, daripada 2,500 kes baharu Covid-19 yang dicatatkan, 2,496 adalah kes tempatan iaitu 2,301 warganegara dan 195 bukan warganegara.

“Sebanyak 2,068 kes sembuh menjadikan jumlah keseluruhannya sebanyak 385,208 kes,” katanya.

Beliau berkata, Selangor mencatatkan kes harian baharu tertinggi iaitu sebanyak 637 kes.

“Daripada jumlah ini, 541 kes adalah daripada kluster dan saringan kontak rapat Covid-19 yang aktif dijalankan di lapangan.

“Ini diikuti Kelantan sebanyak 401 kes dan Sarawak sebanyak 356 kes,” katanya.

Menurutnya, sebanyak tujuh kes yang dilaporkan berkaitan kluster di pusat tahanan iaitu Kluster Jalan Meru Utama. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelakon Lelaki Popular Ditipu Lima Bonus

Lebih 10 artis tanah air dikesan menjadi mangsa penipuan sindiket pelaburan pembelian mata wang digital (Bitcoin) yang menjanjikan bayaran bonus hingga ratusan ribu Ringgit selepas dilantik sebagai ejen mempromosi pelaburan itu.

Seorang pelakon lelaki popular yang menjadi mangsa penipuan sindiket itu berkata, sebagai ejen promosi mereka dijanjikan habuan lima bonus iaitu bonus tajaan (sponsor bonus), bonus berpasangan (pairing bonus), bonus berkumpulan, wang selisih dan keuntungan bulanan.

Jika membawa masuk ramai pelabur, mereka akan menerima antara 10 hingga 40 peratus bonus tajaan.

“Sebagai contoh, jika artis membawa masuk pelaburan daripada peminat berjumlah RM1 juta, maka komisen diterima antara RM100,000 hingga RM400,000.

“Disebabkan itu, artis taasub mempromosi dan mencari pelabur. Namun kami terpedaya hingga memburukkan nama sendiri,” katanya kepada Harian Metro.

Pelakon berusia 40-an itu berkata, mereka juga dijanjikan bonus berpasangan (bersama rakan) antara lima hingga sembilan peratus jika mendapatkan pelabur.

“Sindiket itu turut menjanjikan bonus berkumpulan antara satu hingga dua peratus, selain kami turut sama membuat pelaburan itu.

“Apabila membeli mata wang digital pada harga murah, kami akan menaikkan harga jualan yang tinggi bergantung keadaan semasa. Keuntungan yang diperoleh digelar sebagai wang selisih,” katanya.

Menurutnya, artis juga dijanjikan keuntungan pada kadar 10 peratus sebulan menyebabkan mereka mengeluarkan modal untuk pelaburan.

“Semua ini penipuan kerana sebaik wang terkumpul, syarikat pelabur akan melarikan diri,” katanya yang menyertai pelaburan itu sejak 2017.

Bercerita mengenai modus operandi sindiket terbabit, pelakon itu berkata, wakil sindiket akan mendatangi artis kerana mereka tahu artis memiliki ramai peminat.

“Kami diundang berucap dalam seminar dan dijanjikan bayaran. Sudahlah menipu pelaburan, mereka tidak membayar wang promosi,” katanya.

Katanya, kesilapan artis terlalu mempercayai janji manis sindiket atau syarikat pelabur itu tanpa meneliti latar belakang mereka.

“Syarikat pelaburan ini tidak memiliki premis dan bertemu artis di sesuatu tempat. Mereka juga membina laman web sendiri dan memadamkannya sebaik melarikan semua wang,” katanya.

Katanya, sistem pelaburan itu tidak salah kerana dimainkan di seluruh dunia dan yang menjadi masalah adalah niat sindiket itu yang mahu menipu.

“Jika harga mata wang digital jatuh, syarikat terbabit tidak akan membayar dan sekiranya untung, mereka bolot dengan melarikan diri,” katanya.

Akibatnya, artis yang hadir berucap dalam seminar akan dipersalahkan sebelum mereka dilabel sebagai penipu. “Semua artis perlu ambil tahu masalah ini dan jangan sesekali menyerahkan tengkuk kepada sindiket terbabit. Saya memiliki pengalaman hadir di seminar di Lembah Klang tetapi tidak menerima bayaran,” katanya.

Katanya, dia juga kerugian sebanyak RM55,000 apabila wang pelaburannya dilarikan sindiket itu.

KUALA LUMPUR: Sebanyak tujuh laporan polis diterima berhubung penipuan pelaburan mata wang kripto atau lebih dikenali sebagai ‘bitcoin’ membabitkan golongan selebriti pada tahun lalu.

Pengarah Jabatan Siasatan Jenayah Komersial (JSJK) Bukit Aman Datuk Seri Mohd Zakaria Ahmad berkata, pihaknya sudah membuka kertas siasatan berhubung laporan itu.

“Semua laporan diterima membabitkan seorang individu bergelar selebriti berhubung urus niaga pelaburan bitcoin.

“Ketika ini, siasatan lanjut berhubung kes berkenaan dijalankan mengikut Seksyen 420 Kanun Keseksaan kerana melakukan penipuan,” katanya ketika ditemui, di sini.

Mohd Zakaria berkata, ada antara golongan selebriti dijadikan sebagai duta untuk menarik pelabur memandangkan mereka mempunyai jumlah pengikut yang ramai.

“Mereka (selebriti) dilihat sebagai daya penarik mengumpan pelabur kerana memiliki jumlah pengikut yang ramai termasuk di media sosial.

“Malah, selebriti ini juga diberikan ganjaran lumayan sebagai jurucakap atau duta pelaburan itu,” katanya.

Beliau berkata, selebriti yang terbabit dengan sindiket penipuan pelaburan itu boleh dikenakan tindakan undang-undang sekiranya didapati bersubahat.

“Mungkin ada di antara selebriti mangsa atau mereka juga bersubahat dengan dalang sindiket terbabit.

“Polis akan melakukan siasatan bagi mengenal pasti sejauh mana pembabitan selebriti terbabit dalam sindiket berkenaan,” katanya.

Katanya, individu yang mahu menyertai pelaburan perlu merujuk kepada pihak berkaitan seperti Bank Negara Malaysia (BNM) sebelum membuat keputusan.

“Bagi golongan selebriti, mereka perlu mengelakkan diri daripada dijadikan sebagai ejen tidak sah dalam urusan pelaburan kerana dibimbangi akan terbabit secara langsung dengan sindiket penipuan. “Pada masa sama, orang ramai dinasihatkan berhati-hati melakukan pelaburan bagi mengelak menjadi mangsa penipuan,” katanya.


Perlawanan paling sukar – Jelius

KOTA KINABALU: Sabah perlu menggandakan usaha jika mahu mengatasi Perak dalam aksi separuh akhir pertama Piala Malaysia 2018 di Stadium Perak di Ipoh, malam esok.

Pengendalinya, Jelius Ating mengakui pertemuan dengan skuad The Bos Gaurus adalah antara aksi paling sukar bakal dihadapi Sabah musim ini namun dia tetap yakin barisan pemainnya mampu mengejutkan pasukan tuan rumah.

“Perak sebuah pasukan kuat, mereka naib juara Liga Super. Oleh itu menggandakan usaha adalah jalan terbaik untuk kita mengatasi mereka.

“Kami pernah mengejutkan beberapa pasukan Liga Super sebelum ini dan tidak mustahil melakukannya sekali lagi, kami akan cuba sedaya upaya memberi saingan kepada Perak kerana saya percaya dalam bola sepak apa pun boleh berlaku,” katanya.

Jelius berkata, persiapan pasukannya berjalan lancar dengan semua pemain bebas kecederaan serta bersedia untuk beraksi.

“Kita hanya tidak dapat menggunakan Randy Baruh yang masih menjalani penggantungan perlawanan akibat kad merah pada aksi suku akhir pertama bertemu Kelantan, tempoh hari.

“Keadaan pasukan kini begitu baik, mereka sangat bersemangat untuk mengharungi aksi penting ini,” katanya.

Pada aksi malam esok, Jelius berkata, dia akan mengekalkan kesebelasan utama ketika menewaskan Kelantan pada suku akhir kedua di Stadium Likas, Ahad lalu.

Jurulatih berusia 47 tahun itu dijangka mengekalkan Rozaimie Rohim selaku benteng terakhir, dibantu empat pertahanan iaitu ketua pasukan, Rawilson Batuil, Francis Kasonde, Alto Linus dan Dendy Lowa yang menggantikan tempat Randy.

Sabri Sahar dijangka sekali lagi menjadi ‘arkitek’ di bahagian tengah, dibantu Mohd Azzizan Nordin, Maxsius Musa dan Hamran Peter manakala dua penyerang import Rodoljub Paunovic serta Hector Omar Ramos kekal sebagai pemburu jaringan.


‘Sabah Akan Lebih Maju Jika Bersama Kerajaan Persekutuan’

SANDAKAN: Tan Sri Muhyiddin Yassin menegaskan, Sabah sukar menikmati lebih banyak kemajuan jika pentadbirannya tidak tidak sehaluan dengan kerajaan Persekutuan.

Perdana Menteri berkata, apa yang dikecapi Sabah ketika ini masih terhad dan pelbagai manfaat boleh dibawa ke negeri itu jika tampuk pemerintahannya selari dengan Putrajaya.

“Bagaimana hala tuju untuk Sabah yang paling banyak kekayaan maju ke hadapan. Malah, saya difahamkan negeri ini ada rizab yang saya tidak tahu berapa bilion nilainya.

“Saiz Sabah ini entah berapa ratus kali besar berbanding Melaka, jauh lebih besar.

“Untuk membangunkan Sabah sahaja memerlukan dana sumber yang lebih banyak. Saya tidak fikir kerajaan negeri mampu membangunkan Sabah menjadi negeri termaju di Malaysia,” katanya berucap pada Majlis Perjumpaan Pimpinan Masyarakat bersama Perdana Menteri di sini, hari ini.

Menegaskan bukan menidakkan perkara itu, Muhyiddin berkata, keupayaan kerajaan negeri masih terbatas dan terhad.

Justeru, katanya, kerjasama antara kerajaan Persekutuan dan negeri itu wajib berlaku demi kelangsungan pembangunan jangka panjang.

“Ada keperluan yang tidak boleh dinafikan oleh sesiapa kerana gandingan kerajaan negeri dan Persekutuan itu wajar berlaku.

“Ini tidak bermakna kerajaan negeri yang sudah dipilih dalam pilihan raya itu kami tolak. Itu kita hormati, kerana yang memilih itu adalah pengundi di Sabah,” katanya.

Bagaimanapun, Perdana Menteri berkata, adalah lebih baik sekiranya kerajaan negeri dan Persekutuan senada dalam banyak perkara, malah jika Perikatan Nasional (PN) menerajui di peringkat pusat, wajarlah kerajaan negeri juga berada dalam kelompok sama.

“Kalau tiada gandingan Perdana Menteri dan Ketua Menteri rapat serapat-rapatnya, tidak mungkin ini boleh berjaya,” katanya.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Suamiku kejam!

TIDAK hanya menarik rambut malah kepala isterinya disepak berkali-kali dengan kasut selepas menuduh wanita itu menjalinkan hubungan sulit dengan lelaki lain.

Ketika kejadian 1.30 pagi kelmarin di Lahad Datu, mangsa sedang tidur di biliknya di kuarters kerajaan sebelum dikejutkan suaminya.

Lelaki itu secara tiba-tiba menarik rambut serta menendang kepala isterinya beberapa kali dan ketika itu suaminya masih memakai kasut operasi.

Mangsa yang cuba berdiri kemudian ditendang di bahagian badannya sambil menuduh mangsa curang.

Tidak tahan diperlakukan sedemikian, mangsa cuba melawan namun suaminya bertindak memukul menggunakan bingkai gambar.

Akibat kejadian itu, mangsa berusia 27 tahun cedera dan bengkak di kepala dan badannya.

Susulan kejadian itu, mangsa membuat laporan polis.

Ketua Polis Daerah Lahad Datu, Asisten Komisioner Nasri Mansor berkata, berdasarkan laporan dibuat oleh mangsa, suspek yang juga suami mangsa ditahan jam 10.30 malam hari sama.

“Siasatan awal mendapati punca kejadian, suspek cemburu dan menuduh isterinya curang.

“Suspek berusia 29 tahun kini direman sehingga 17 Mac ini untuk siasatan lanjut,” katanya hari ini.

Kes disiasat mengikut Seksyen 323 Kanun Keseksaan dan Seksyen 18A Akta Keganasan Rumah Tangga 1994. – Harian Metro


Lelaki Patah Kaki Treler Bertembung Jentolak Di Kinabatangan

KINABATANGAN: Seorang lelaki cedera patah kaki selepas treler penuh muatan kelapa sawit dipandunya bertembung sebuah jentolak di Jalan Paris Satu, di sini, pagi tadi.

Dalam kejadian kira-kira jam 9.45 pagi itu, mangsa, Umar Embole@Mole, 47, cedera parah pada bahagian kaki dipercayai akibat tersepit di bahagian pemandu manakala pemandu jentolak tidak mengalami sebarang kecederaan.

Pegawai Bomba Kanan Dua Balai Bomba Kinabatangan, David Wong berkata pihaknya menerima panggilan kecemasan berkaitan kemalangan terbabit pada jam 10 pagi melalui talian kecemasan 999.

David berkata beliau bersama tiga anggota dan sebuah jentera daripada Balai Bomba Kinabatangan bergegas ke lokasi kejadian bagi melaksanakan operasi menyelamat.

“Setibanya di tempat itu, kita mendapati ada seorang lelaki mengalami kecederaan patah kaki akibat kemalangan.

“Mangsa diserahkan kepada pihak ambulan untuk tindakan selanjutnya dan operasi tamat sepenuhnya pada jam 11.22 pagi,” katanya. -SabahNews Today


Projek STIK percepat masa respon pertama Jabatan Kesihatan di Jalan Tuaran-Ranau

KOTA KINABALU, 26 Sept – Projek Sistem Tindakan Kecemasan (STIK) mampu mempercepatkan dan memendekkan masa respons pertama dalam memberi  rawatan awal  terhadap kes kecemasan di sepanjang Jalan Tuaran-Ranau.

Pengarah Kesihatan Sabah Datuk Dr Christina Rundi berkata projek STIK adalah perkhidmatan tambah nilai jabatan kecemasan melibatkan jarak 92.5 kilometer bermula dari bulatan Hospital Tuaran sehingga ke simpang Bongkut Lohan, Ranau.

“Projek STIK yang diilhamkan oleh saya sendiri bukan sahaja dapat memendekkan masa respons, tetapi apa yang paling penting ia dapat menyelamatkan nyawa, sekali gus meningkatkan mutu perkhidmatan kecemasan di sepanjang Jalan Tuaran-Ranau yang juga merupakan kawasan tumpuan pelancong, jalan utama di antara pantai barat dan pantai timur Sabah.

Program ini telah mula dilaksanakan sejak pertengahan tahun lepas dan diletakkan di bawah jagaan unit Penolong Pegawai Perubatan Jabatan Kesihatan Negeri Sabah. Ini adalah julung-julung kalinya projek pra- hospital dilaksanakan secara kerjasama  antara hospital, klinik kesihatan, klinik desa dan sukarelawan, sekaligus  menjadikan STIK komprehensif, efektif  dan unik,” katanya.

Beliau berkata demikian ketika berucap pada majlis pelancaran projek itu dan majlis Anugerah Perkhidmatan Cemerlang (APC) 2017 peringkat pantai barat utara  Jabatan Kesihatan Negeri Sabah, di sini hari ini.

“Sehubungan dengan itu pasukan STIK dapat merancang satu pelan tindakan perkhidmatan prahospital yang cepat lagi cekap dalam menghadapi sebarang situasi kecemasan di sepanjang jalan berkenaan.

Sepanjang tempoh pelaksanaan STIK itu kita telah membuat banyak penambahbaikan sehingga ia benar-benar mantap dan hari ini kita lancarkan projek ini,” katanya.

Pada majlis itu, Dr Christina turut menyampai APC kepada 299 warga kerja Jabatan Kesihatan di bahagian pantai barat utara Sabah.


“Seramnyaa…” Ubat Pelali Dijual Secara Berleluasa Secara Online Buat Ramai Wanita Takut Mahu Keluar ‘Date’

Sebelum ni admin ada cerita tentang produk sihir macam minyak pengasih dan pelaris yang selamba dijual secara online.

Tapi, baru-baru ni, seorang pengguna Twitter, Fikri memberi amaran kepada netizen di Twitter supaya jangan terima minuman dari orang sembarangan sambil kongsikan gambar-gambar yang memeranjatkan!

Dalam gambar yang diselitkan oleh Fikri ini menunjukkan satu akaun Twitter dengan nama Viagra Cair telah menjual satu produk yang dipanggil LiquidSex.

Tolong bantu share, JANGAN TERIMA MINUM DARI SEMBARANG ORANG YA GUYS!!!Staysafe pic.twitter.com/eTCgpor6uU

Penjual melabel ubat ini sebagai “Obat Bius Terbaik & Aman” yang bermaksud klorofom yang berkualiti dan selamat digunakan untuk buat perempuan khayal dan mudah untuk dirogol. Apa punya orang ni?

Yang paling tak boleh diterima, penjual ni siap tunjuk lagi testimoni dari pelanggan dia yang beli produk ni menunjukkan seorang perempuan tak sedarkan diri. Sakit otak ke?

Kalau korang nak tahu, ubat pelali ini dijual dengan harga 250k rupiah (RM75) sebotol.

Di dalam tweet ini juga, Fikri meminta orang ramai untuk berhati-hati dengan:

Buat minuman sendiri supaya orang lain tak ada peluang untuk orang lain sentuh minuman.

Jangan takut untuk cakap tak nak bila orang mencurigakan offer minuman Jangan beli minuman dari tempat-tempat yang mencurigakan.

Mujur, akaun twitter menjual ubat bius pelali ini telah pun diturunkan tapi admin percaya banyak je lagi orang yang berani jual benda ni secara terbuka.

Jadi lepas ni please be careful, lagi-lagi kalau korang suka pergi tempat yang ramai orang, sebab kadang-kadang dorang boleh je masukkan benda dalam minuman kalau kita tak sedar.


17 Kes Baharu Covid-19 Dan 1 Kematian Dicatatkan Hari Ini

PUTRAJAYA: Kementerian Kesihatan Malaysia (KKM) melaporkan bahawa terdapat 17 kes baharu jangkitan Covid-19 setakat jam 12 pm, 16 Mei 2020.

Daripada jumlah tersebut, sebanyak 5 kes daripadanya adalah dalam kalangan bukan warganegara Malaysia.

Kesemua kes yang dikesan telah diasingkan untuk rawatan lanjut. Pertambahan kes baharu yang dilaporkan itu menjadikan jumlah kumulatif kes positif meningkat kepada 6,872 kes.

Daripada jumlah kes positif yang masih aktif, sebanyak 13 kes dilaporkan sedang dirawat di ICU dan 5 daripadanya memerlukan bantuan alat pernafasan.

Dalam pada itu, KKM turut berdukacita untuk memaklumkan bahawa terdapat pertambahan satu (1) kes kematian berkaitan Covid-19. Justeru daripada itu, jumlah kumulatif kes kematian Covid-19 di Malaysia bertambah kepada 113 kes (1.64% daripada jumlah keseluruhan kes).

Kes kematian ke-113 (kes ke-6856) merupakan wanita warganegara Malaysia berumur 53 tahun. Beliau mempunyai sejarah penyakit barah dan darah tinggi. Beliau adalah merupakan seorang kakitangan perubatan KKM di Sabah(namun telah bercuti sakit disebabkan barah).

Beliau telah dimasukkan ke Hospital Wanita dan Kanak-kanak Sabah, Likas pada 5 Mei 2020 disebabkan kesihatan beliau yang semakin merosot. Beliau didapati positif COVID-19 dan disahkan meninggal dunia pada 7 Mei 2020 jam 1.30 petang.


Sabah Akan Teruskan Tuntutan MA63

KOTA KINABALU: Tuntutan Sabah ke atas royalti minyak dan pendapatan hasil bumi daripada Kerajaan Persekutuan seperti termaktub di dalam Perjanjian Malaysia (MA63) tidak akan terhenti hanya semata-mata kerana tiada pengumuman baharu daripada Perdana Menteri, Tun Dr Mahathir Mohamad sempena sambutan Hari Malaysia baru-baru ini.

Sebaliknya Ketua Menteri, Datuk Seri Panglima Haji Mohd Shafie Apdal berkata, rundingan akan terus dilakukan agar Sabah terus mendapat menfaat daripada kerjasama erat dengan Kerajaan Persekutuan.

Kata beliau, selain tuntutan royalti minyak dan hasil bumi, kerajaan Sabah juga turut memastikan perkara-perkara lain berkaitan negeri ini sentiasa diutamakan.

“MA63 berada di landasan baik sebahagiannya telah diputuskan seperti Pulau Sipadan dan Pulau Ligitan telah pun diluluskan untuk kerajaan negeri ambil alih manakala daripada segi keselamatan masih lagi di bawah Majlis Keselamatan Negara (MKN) seperti Esscom dan Polis Marin akan memainkan peranan seperti sediakala cuma pengurusan pentadbiran cuma pelancong, bot-bot yang ada kita akan urus tadbir dengan baik.

“Begitu juga beberapa inisiatif bukan saya mahu umumkan tetapi sebenarnya ada banyak inisiatif yang telah kita persetujui dengan Kerajaan Persekutuan termasuk tanah dan hutan yang telah dimaklumkan, tetapi sekarang rundingan masih berjalan baik tentang royalti minyak, tentang 40 peratus ini adalah sebahagian usaha kita akan buat mesyuarat dalam masa terdekat,” katanya dalam sidang akhbar hari ini.

Ucapan Dr. Mahathir di Kuching, Sarawak sempena sambutan Hari Malaysia 2019 baru-baru ini menimbulkan pelbagai reaksi dalam kalangan warganet terutama rakyat Sabah dan Sarawak yang amat mengharapkan sesuatu diberikan kepada negeri masing-masing berkaitan MA63.

Mengulas lanjut, Shafie berkata, meski pun tiada pengumuman, apa yang penting ialah usaha diteruskan dan Hari Malaysia 2019 berjaya disambut dalam suasana harmoni oleh seluruh rakyat Malaysia.

Sementara itu, ditanya tentang pertemuan dengan Dr. Mahathir di pejabatnay kelmarin, menurutnya, perbincangan empat mata itu adalah berkaitan pembangunan negara dan bagaimana Sabah boleh melibatkan diri dengan kekayaan sumber negeri yang ada.

“Kita bincang bagaimana mahu membangunkan negara kita, perlunya kerjasama Sabah memainkan peranan dalam konteks Sabah sebagai sebuah negeri kerana kita sedar dan tahu kerjasama dengan kerajaan pusat ini penting kerana Sabah mempunyai sumber-sumber yang ada yang boleh kita manfaatkan bersama,” katanya.


Semua penumpang Ethiopian Airlines maut

KESEMUA 149 penumpang dan lapan anak kapal Ethiopian Airlines yang terhempas di Addis Ababa, pagi tadi disahkan meninggal dunia.

AFP melaporkan pesawat itu berlepas dari Addis Ababa pada jam 8.38 pagi waktu tempatan ke Nairobi, Kenya sebelum terhempas enam minit kemudian.

Pesawat Boeing 732 itu terhempas dekat bandar Bishoftu, 62 kilometer dari Addis Ababa.- Agensi


Tertinggal Dalam Kereta, Kanak-Kanak Berusia Dua Tahun Meninggal Dunia Di Lahad Datu

Lahad Datu: Seorang kanak-kanak perempuan berusia dua tahun sembilan bulan meninggal dunia selepas tertinggal dalam kereta yang dipandu ibunya di Taman Aman, dekat sini pada Rabu.

Dalam kejadian yang berlaku pukul 4.35 petang itu, mangsa ditemui dalam keadaan mulut berbuih selain melecur pada muka serta lengan.

Ketua Polis Daerah Lahad Datu, Asisten Komisioner Nasri Mansor berkata, sebelum kejadian mangsa menemani ibunya menjemput pulang dua beradiknya yang lain di sekolah menaiki kereta Proton Bezza pada pukul 1 tengah hari.

“Sebaik tiba di rumah, ibu mangsa meletakkan kereta dan berpesan pada anak sulungnya untuk membawa mangsa keluar.

“Ibu mangsa terus naik ke tingkat atas rumah untuk solat dan tertidur. Pada jam 3.35 petang, wanita itu turun ke bawah untuk makan lalu memanggil mangsa namun tiada jawapan.

“Wanita itu bergegas mencari di sekeliling rumah namun tidak menemuinya sehinggalah mangsa ditemui dalam keadaan tidak sedarkan diri di tempat duduk belakang kereta,” kata Nasri dalam kenyatan media pada Jumaat.

Menurut Nasri, mangsa dikejarkan ke hospital namun disahkan sudah meninggal dunia.

“Hasil bedah siasat mendapati mangsa meninggal akibat kesan haba.

“Manakala kesan melecur pula kerana keadaan panas dan berlaku selepas mangsa sudah meninggal dunia.

“Pegawai perubatan membuat laporan polis dan ibu mangsa ditahan untuk membantu siasatan mengikut Seksyen 403A Kanun Keseksaan kerana cuai sehingga mengakibatkan kematian,” katanya lagi.

membuat laporan polis dan ibu mangsa ditahan untuk membantu siasatan mengikut Seksyen 403A Kanun Keseksaan kerana cuai sehingga mengakibatkan kematian,” katanya lagi. Awani Online


Sebutir Bom Ditemui Di Kota Belud

Bom peninggalan perang di tapak pembinaan

KOTA BELUD: Sebutir bom jenis Shell 105mm Alteleri yang masih aktif ditemukan di kawasan tapak pembinaan berhampiran pejabat daerah di sini.

Bom berukuran 50.8 sentimeter x 40.64 sentimeter itu dipercayai peninggalan perang dunia kedua milik pasukan keselamatan.

Ketua Polis Daerah Kota Belud Superintendan Mohd Zaidi Abdullah ketika dihubungi hari ini mengesahkan penemuan bom terbabit.

Katanya, tiada sebarang kemalangan dilaporkan semasa Unit Pemusnah Bom (UPB) Ibu Pejabat Polis Kontinjen (IPK) Sabah bertindak memusnahkan bom terbabit.

Menurutnya, kerja-kerja pemusnahan tamat kira-kira jam 12.40 tengah hari, pada Ahad.

Beliau berkata, bom berkenaan ditemukan seorang pekerja di tapak pembinaan itu kira-kira jam 10.30 pagi Sabtu lepas semasa kerja pembersihan dan meratakan tanah dijalankan.

“Pekerja terbabit kemudiannya melaporkan kejadian itu sebelum laporan polis dibuat kira-kira jam 12.05 tengah hari pada hari yang sama,” katanya. – Utusan Borneo


Lelaki Positif COVID-19 Lari Dari Pusat Kuarantin Berjaya Ditahan Kembali Semasa Mencuri

KOTA KINABALU: Seorang lelaki yang positif COVID-19 dan melarikan diri dari pusat kuarantin berjaya ditahan semula ketika sedang mencuri di sebuah hotel di Jalan Gaya di sini.

Ketua Polis Daerah Kota Kinabalu Asisten Komisioner Habibi Majinji berkata suspek kini sudah didakwa dan mengaku bersalah terhadap empat pertuduhan di Kompleks Mahkamah di sini.

“Kejadian awal berlaku apabila pesalah yang dikenali sebagai Asmil Tito, 20, yang juga Pendatang Tanpa Izin (PTI) ditahan selepas memecah masuk sebuah rumah di Taman Jaya Diri, Manggatal pada 12 Oktober lalu dan disiasat mengikut Seksyen 379 Kanun Keseksaan serta Seksyen 6(1)(c) Akta Imigresen.

“Sebaik ditahan suspek kemudiannya ditahan di Lokap Berpusat Kepayan dan disahkan positif COVID-19 sebelum diserahkan kepada Kementerian Kesihatan Malaysia (KKM) dan ditempatkan di Pusat Kuarantin Akedemi Bomba Jalan Sulaman,” katanya.

Habibi berkata semasa sampai di pusat kuarantin terbabit suspek bertindak melarikan diri dalam keadaan positif COVID-19 pada 19 Oktober.

“Suspek bagaimanapun berjaya ditahan semula selepas memecah masuk sebuah hotel di Jalan Gaya dengan bantuan orang awam kira-kira 10 hari kemudian iaitu pada 29 Oktober.

“Suspek kemudiannya ditahan untuk disiasat mengikut dua kertas siasatan yang dibuka terhadapnya masing-masing Seksyen 448 Kanun Keseksaan kerana Menceroboh dan  Seksyen 269 Kanun Keseksaan, perbuatan cuai yang barangkali akan merebakkan jangkitan sebarang penyakit yang merbahaya kepada nyawa,” katanya.

Tambahnya ujian kesihatan kali kedua yang dijalankan terhadap suspek pada 2 November lalu adalah negatif COVID-19.

“Suspek dibawa ke Mahkamah Kota Kinabalu mengikut empat pertuduhan iaitu Seksyen 22A (1) Ordianan Kesalahan-kesalahan Kecil Negeri Sabah, Seksyen 6(1)(c) Akta Imigresen 1969, Seksyen 448 Kanun Keseksaan dan Seksyen 22(b) Akta Pencegahan dan Pengawalan Penyakit Berjangkit.

“Suspek mengaku terhadap semua pertuduhan dan dijatuhkan hukuman dua bulan penjara bagi pertuduhan pertama, empat bulan penjara serta satu sebatan bagi pertuduhan kedua dan 15 bulan penjara bagi pertuduhan ketiga.

“Bagi pertuduhan keempat suspek akan dipenjara enam bulan dan dirujuk ke Jabatan Imigresen manakala hukuman ini berjalan berasingan dengan hukuman kes-kes lain,” katanya. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: Tujuh Pesakit Pulih Dirawat Semula Di Sabah

KOTA KINABALU: Bilangan kes Covid-19 yang telah pulih tapi dirawat semula di Sabah bertambah daripada dua kes pada 24 April kepada tujuh kes setakat semalam.

Daerah yang melaporkan kes dirawat semula semalam adalah Kota Kinabalu, Lahad Datu, Tuaran, Kinabatangan, Putatan dan Kota Belud. Kesemua daerah ini melaporkan satu kes dirawat semula kecuali Tuaran dengan dua kes.

Setakat semalam, keseluruhan kes yang masih dirawat di enam daerah ini adalah Kota Kinabalu dengan 19 kes; Lahad Datu sembilan kes; Tuaran 11 kes, Kinabatangan enam kes, Putatan tiga kes dan Kota Belud satu kes.

Dalam kes sebelum ini, kes dirawat semula berlaku apabila ujian sampel pesakit yang berikutnya dikesan positif berbanding ujian yang dijalankan sebelumnya.

Pengarah Kesihatan Negeri Sabah, Datuk Dr Christina Rundi berkata demikian bagi merujuk kepada bilangan kes Covid-19 yang sedang dirawat di seluruh Sabah.

Dalam satu kenyataan semalam, beliau berkata, masih terdapat 100 orang sedang dirawat di Sabah daripada keseluruhan 311 kes yang dilaporkan di negeri ini. Bilangan kes yang pulih adalah sebanyak 207 kes dan bilangan kematian kekal dengan empat kes.

Mengenai bilangan pesakit yang masih berada di Pusat Kuarantin, terdapat sebanyak 583 orang individu masih ditempatkan di Pusat Kuarantin. Manakala, bilangan kumulatif individu yang discaj dari pusat kuarantin pula adalah sebanyak 1,681.

Bagi individu yang tamat menjalani kuarantin di rumah pula, sehingga kini seramai 14,275 orang telah tamat menjalani pengawasan dan pemerhatian kuarantin di rumah di bawah Akta Pencegahan dan Pengawalan Penyakit Berjangkit 1988.

Menyentuh tentang keupayaan Makmal Hospital Queen Elizabeth (HQE) dalam menjalankan pengesanan ujian sampel Covid-19, sejak kapasiti makmal diubah suai pada 30 Mac lalu, Pasukan Makmal HQE telah berjaya menjalankan 5,460 ujian, setakat ini. – BorneoToday


Usul pindaan perlembagaan dibentang minggu ini

KOTA KINABALU: Usul pindaan Perkara 1(2) Perlembagaan Persekutuan bagi mengembalikan kedudukan Sabah dan Sarawak sama rata dengan Semenanjung dijadual dibentangkan di Dewan Rakyat pada minggu ini atau minggu depan.

Menteri di Jabatan Perdana Menteri, Datuk Liew Vui Keong, berkata kertas usul berkenaan sudah siap dan hanya menunggu untuk ditandatangani sebelum diserahkan ke Pejabat Dewan Rakyat untuk kelulusan dan dibentangkan.

Katanya, jika tidak sempat dilakukan dalam minggu ini, bacaan pertama dan kedua usul itu akan dilakukan minggu depan sebelum satu mesyuarat pra majlis diadakan bersama semua Ahli Parlimen termasuk pembangkang dan Gabungan Parti Sarawak (GPS).

“Usul sudah sedia (dibentang) dan saya difahamkan pagi tadi kertas itu sudah disediakan untuk saya tandatangan apabila saya tiba di Lapangan Terbang Antarabangsa Kuala Lumpur (KLIA) petang ini.

“Sebab itu saya perlu segera balik untuk tandatangan kertas usul berkenaan dan bentang minggu ini atau minggu depan,” katanya kepada pemberita selepas Majlis Perasmian Kompleks Mahkamah Kota Kinabalu oleh Yang di-Pertua Negeri Sabah, Tun Juhar Mahiruddin di sini, hari ini.

Vui Keong berkata, pembentangan usul itu sememangnya ditunggu-tunggu dan ramai yang menghubunginya menyatakan pendapat bahawa ia adalah langkah yang baik untuk Sabah dan Sarawak serta seluruh negara.

“Ia adalah pindaan perlembagaan yang penting dan kita melihat ke hadapan bahawa ia akan menyatukan lagi negara kita,” katanya.

Ditanya mengenai kandungan kertas usul itu, beliau berkata ia tidak boleh didedahkan sebelum dibentangkan di Dewan Rakyat tetapi menjelaskan hanya ada satu perkara yang dibentangkan iaitu pindaan Perkara 1(2) Perlembagaan Persekutuan.

Katanya, pindaan itu menumpukan aspek menjadikan Sabah dan Sarawak sebagai rakan sama rata dengan Semenanjung seperti kedudukan sebelum tahun 1976.

“Dari situ, kita akan lihat langkah seterusnya, termasuk mungkin ada pindaan lain tetapi tidak semestinya semua mesti dibentangkan di Parlimen. Cuma bagi saya, pindaan ini besar dan memerlukan sokongan majoriti dua pertiga,” katanya.

Katanya, selepas dibentangkan, orang ramai atau badan bukan kerajaan (NGO) boleh menyalurkan pandangan atau maklum balas masing-masing berkaitan usul itu kepada wakil rakyat mereka supaya ia dapat dibincangkan pada mesyuarat pra majlis yang diadakan nanti.

Vui Keong sebelum ini mengumumkan bahawa usul pindaan perlembagaan bagi mengembalikan kedudukan Sabah dan Sarawak sama taraf dengan Semenanjung akan dibentangkan pada persidangan Parlimen kali ini. – Berita Harian


Jenazah Ashraf Sinclair Dikebumi Di Sandiego Hills

Jenazah suami penyanyi Bunga Citra Lestari (BCL), Ashraf Sinclair dilaporkan tiba di rumah pengebumian di kawasan Pejaten Barat, Jakarta Selatan, jam 7.33 pagi waktu tempatan.

Menurut sumber yang dihubungi Astro AWANI, BCL keluar dari kenderaan jenazah dengan mata yang sembab.

Jelas sumber lagi, upacara pengebumian suami BCL dijadual berlangsung di Sandiego Hills pada pukul 8:04 pagi waktu Indonesia (9:04 pagi waktu Malaysia).

Ketika ini, kesemua ahli keluarga sedang mengurus upacara pengebumian jenazah.

Ashraf Sinclair meninggal dunia pada awal pagi Selasa kira-kira jam 3.45 waktu tempatan ekoran daripada serangan jantung.

Berita sedih itu disahkan oleh pengurus BCL sendiri, Doddy menerusi perbualan aplikasi WhatsApp.

“Iya (benar meninggal). Serangan jantung,” katanya.

Ashraf atau nama sebenarnya Ashraf Daniel Mohammed Sinclair lahir di London, England pada 18 September 1979.

Beliau mengahwini penyanyi Bunga Citra Lestari pada 2008.

Allahyarham juga merupakan abang kepada penyampai radio Mix FM dan pelakon Aishah Sinclair, 39.


SPRM tahan 25 individu terima tender JPNS

KOTA KINABALU: Seramai 25 individu merangkumi pemilik dan pengurus syarikat ditahan di negeri ini bagi membantu siasatan berkaitan pemalsuan dokumen dan mengemukakan penyata bank palsu bagi mendapatkan tender Jabatan Pendidikan Negeri Sabah (JPNS) dari tahun 2016 hingga 2018.

Daripada jumlah itu, Suruhanjaya Pencegahan Rasuah Malaysia (SPRM) menahan 13 pengurus syarikat kontraktor termasuk tiga wanita di daerah ini berkaitan pemalsuan dokumen bagi mendapatkan tender di JPNS.

Difahamkan, semua suspek berusia 30-an hingga 60-an yang ditahan di beberapa lokasi semalam, terdiri daripada pengurus syarikat kontraktor dari Kota Kinabalu, Kota Belud, Kuala Penyu, Beaufort dan Ranau, membabitkan nilai tender keseluruhan bernilai RM6 juta.

Kesemua mereka direman lima hari mulai hari ini bagi membantu siasatan yang dijalankan mengikut Seksyen 18 Akta SPRM 2009 kerana mengemukakan dokumen palsu untuk mendapatkan tender.

Perintah tahanan reman itu dikeluarkan Majistret Mohamad Aizat Abdul Rahim di Mahkamah Majistret Kota Kinabalu, hari ini manakala prosiding bagi mendapatkan perintah reman itu dikendalikan Pegawai Pendakwa SPRM, Faliq Basiruddin.

Di Tawau, lima individu direman tujuh hari bermula hari ini bagi membantu siasatan berhubung kes penipuan dokumen penyata bank bagi mendapatkan tender bernilai hampir RM9 juta.

Perintah reman dikeluarkan Majistret Herlina Muse di Mahkamah Majistret di sini, selepas membenarkan permohonan SPRM.

Suspek iaitu tiga wanita dan dua lelaki berusia 35 hingga 65 tahun ditahan di pejabat SPRM Tawau dan beberapa lokasi lain antara jam 1.20 tengah hari hingga 9 malam tadi.

Difahamkan, semua suspek adalah pengurus dan pemilik empat syarikat yang mengemukakan penyata bank palsu bagi mendapatkan tender membekal makanan bermasak untuk empat sekolah menengah berasrama sekitar Tawau antara tahun 2017 hingga 2018.

Sementara itu, seorang individu ditahan di Sandakan dan empat di Keningau selain dua di Lahad Datu berkaitan kes sama. – Berita Harian


Penyelidik UMS Terima Geran RM150,000 Untuk Projek Penyelidikan Antartika

KOTA KINABALU: Seorang penyelidik Universiti Malaysia Sabah (UMS) menerima Anugerah Geran Penyelidikan Yayasan Penyelidikan Antartika Sultan Mizan (YPASM) 2019 bernilai RM150,000 baru-baru ini.

Pensyarah Kanan Institut Penyelidikan Bioteknologi UMS, Dr Nur Athirah Yusof menerima anugerah berkenaan melalui kertas kerja penyelidikan yang berkaitan dengan kajian terhadap kulat Antartika dan respon terhadap ‘heat stress’.

Majlis penyampaian geran disempurnakan Sultan Terengganu, Sultan Mizan Zainal Abidin pada upacara pembukaan ‘8th Malaysian International Seminar on Antartica’ di Selangor baru-baru ini.

Nur Athirah berkata, beliau sebenarnya tidak menjangka terpilih sebagai salah seorang daripada enam penerima geran.

“Saya berterima kasih kepada YPASM atas kepercayaan yang diberikan, penyelidikan ini akan dilaksanakan selama tiga tahun sehingga tahun 2022.

“Penyelidikan saya akan lebih memfokuskan kepada perubahan iklim iaitu tentang bio petanda dalam sampel mikrob dari Barat dan Utara Antartika bagi mengenalpasti akibat daripada perubahan iklim kepada benua Antartika,” katanya dalam satu kenyataan di sini pada Jumaat.

Untuk rekod, Dr Nur Athirah juga mempunyai pengalaman membuat penyelidikan dalam bidang kajian pola di Antartika selama sembilan tahun sejak tahun 2010.


Tiga nelayan sah diculik – Polis Sabah

KOTA KINABALU: Polis mengesahkan tiga nelayan yang dilaporkan hilang berhampiran kejadian serangan sebuah bot tunda Magtrans II, di perairan Pegasus Reef, Kinabatangan, Rabu lalu, diculik dan berada di suatu tempat di Filipina.

Pesuruhjaya Polis Sabah, Datuk Omar Mammah, berkata pengesahan terkini daripada isteri salah seorang mangsa mengakui telah dihubungi oleh suaminya bahawa mereka diculik.

“Isteri salah seorang mangsa mengakui dihubungi oleh suaminya dan menyatakan mereka diculik.

“Mereka juga sudah dibawa ke satu tempat yang tidak diketahui di Filipina,” katanya ketika dihubungi, sebentar tadi.

Pada 6 Disember lalu, tiga nelayan dikenali sebagai Heri Ardiansyah, 19, Jari Abdullah, dan Hariadin, 45, dilaporkan hilang selepas bot nelayan dinaiki mereka ditemui tanpa kelibat ketiga-tiga mereka.

Difahamkan, salah seorang mangsa culik iaitu Jari adalah warga tempatan dan bukan warga Indonesia seperti yang dilaporkan sebelum ini.

Pada 5 Disember lalu juga, jam 6.30 pagi, berlaku serangan oleh empat lelaki bersenjata api ke atas bot tunda yang membawa 12 kru terdiri daripada dua warga Malaysia dan 11 kru warga Indonesia di perairan Pegasus Reef, Kinabatangan.

Seorang tekong Didy Saviady, 40, cedera di paha akibat terkena tembakan yang dilepaskan kumpulan terbabit manakala semua kru selamat. – Berita Harian


‘Saya Hilang Suami Dan Anak Kerana Diculik’

LAHAD DATU: “Saya hilang suami dan satu-satunya anak kami selepas mereka diculik,” kata Jaimah Ajirul, isteri seorang daripada mangsa culik di perairan Tambisan, Lahad Datu Selasa lalu.

Jaimah, 52, berkata, suaminya Mohd Harun Asparin, 55, atau dikenali sebagai Apak ke perairan Tambisan Ahad lalu selepas mendapat arahan daripada majikannya untuk turun ke laut, bekerja.

“Anak saya Yusri atau Ekong, 16, juga ikut bapanya turun ke laut untuk membantu menambah pendapatan keluarga.

“Dia mula ikut bapanya sejak tiga bulan lalu,” katanya ketika ditemui di rumahnya di Kampung Batu, Semporna hari ini.

Jaimah berkata. dia kini turut hilang sumber pendapatan selepas suami serta anaknya diculik.

Menurutnya, dia hanya berserah kepada Allah SWT mengenai nasib dirinya serta keselamatan suami dan anak.

“Saya hanya mengikuti perkembangan kes ini melalui berita yang dilaporkan, saya tidak tahu mahu bergantung harap dengan siapa lagi,” katanya.

Sementara itu, seorang lagi isteri mangsa culik yang kini sarat mengandung lapan bulan berharap suaminya, Kassim Ablain, 21, pulang sebelum zuriat sulung mereka dilahirkan Julai ini.

Noraini Gamal, 17, yang ditemui di Kampung Selamat di sini berkata, dia tidak lalu makan memikirkan keadaan suami yang kini tidak diketahui di mana selepas insiden penculikan itu.

“Saya tidak lalu makan kerana sedih memikirkan nasib suami yang sepatutnya pulang pada hari kejadian (Selasa lalu),” katanya yang mendirikan rumah tangga dengan Kassim, Mac tahun lalu.

Noraini berkata, kali terakhir berjumpa suaminya itu sebelum dia berangkat ke Tambisan Lahad Datu dan sempat merayakan Aidilfitri selama empat hari.

“Tak sangka kejadian ini berlaku dalam hidup kami, kami bukan orang kaya sehingga mahu kena culik, sebab itu kami harapkan ihsan kerajaan untuk membantu kami membebaskan mereka,” katanya.

Dalam pada itu, Nasra Nuli, 26, kakak kepada Abdul Nasir Nuli, 21, (Inai) iaitu seorang lagi mangsa culik berkata, ibu mereka pengsan selepas mendapat perkhabaran Inai diculik.

“Ibu saya kini sakit, sebelum dia (Inai) diculik, dia selalu suruh Inai cepat balik ke Semporna, tapi tidak sangka dia diculik,” katanya.

Selain empat nelayan itu, enam lagi yang diculik ialah Abdul Nazar Ahmad (Bongosan); Ogan Utuk; Samsul Basil; Aslan Sapri; Kando dan Azmai Paisal (Memek).

Dalam kejadian 2 pagi Selasa lalu, 10 daripada 16 nelayan yang menaiki dua bot diculik kumpulan bersenjata di perairan Tambisan, berhampiran Felda Sahabat. – Bernama


JKR Sabah Perlu Wujud Bank Data Masalah Jalan Raya – Bung Moktar

KOTA KINABALU, 5 Jan : Jabatan Kerja Raya (JKR) Sabah perlu mewujudkan bank data berhubung masalah jalan raya di semua 73 kawasan Dewan Undangan Negeri (DUN) di Sabah bagi memastikan masalah itu dapat diselesaikan mengikut keutamaan, kata Timbalan Ketua Menteri Datuk Seri Bung Moktar Radin.

Bung Moktar yang juga Menteri Kerja Raya Sabah berkata kewujudan bank data akan membolehkan kerajaan mengenal pasti keperluan mendesak untuk membuat atau membaiki jalan raya di kawasan tertentu.

“Bank data yang akan diwujudkan itu akan memuatkan maklumat mengenai semua jalan rosak dan perlu dibaiki mengikut keperluan mendesak. Masalah jalan raya di Sabah ini sudah berlarutan sekian lama dan kita perlu memikirkan cara yang bijaksana untuk berhadapan serta menyelesaikan masalah berkenaan.

“Selain itu, kita juga minta semua pihak bekerjasama dengan memberikan idea bernas dan bukan mahu menghentam kerajaan sahaja,” katanya semasa berucap pada Majlis Amanat dan Anugerah Perkhidmatan Cemerlang (APC) JKR Sabah di sini hari ini.

Bung Moktar turut memberi jaminan akan memberi keutamaan terhadap masalah jalan raya, bekalan air dan elektrik di Sabah.

Bagaimanapun, beliau meminta diberi tempoh untuk menyelesaikan masalah bekalan air dan elektrik kerana baru sahaja menyandang jawatan itu kira-kira tiga bulan lepas.

Sementara itu, bercakap kepada pemberita selepas majlis berkenaan, Bung Moktar berkata empangan yang sepatutnya dibina di Papar akan dipindahkan ke daerah Penampang.

“Kita akan teruskan pembinaan empangan berkenaan atas beberapa faktor. Sekiranya empangan itu dibina di Papar, tahap capaian air hanya bertahan hingga 60 tahun sahaja.

“Namun sekiranya dibina di Penampang, capaian air akan bertahan hingga 85 tahun… oleh itu kita memutuskan untuk memindahkan pembinaan empangan berkenaan,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pindaan Perkara 1(2) Ibu Kepada Segala Tuntutan Sabah

KOTA KINABALU: Rang Undang-Undang (RUU) Perlembagaan Pindaan 2019 yang ditolak Dewan Rakyat minggu lalu adalah ibu kepada segala pindaan susulan yang akan dibentang selepas ini dalam usaha mengembalikan hak Sabah mengikut Perjanjian Malaysia 1963 (MA63).

Ketua Menteri, Datuk Seri Mohd. Shafie Apdal berkata, pindaan tersebut memberi legitimasi kepada Sabah sebagai salah satu wilayah yang membentuk Malaysia dan memiliki hak sama rata dengan Semenanjung bukannya sebagai sebuah negeri.

Jelas beliau, sejarah membuktikan bahawa semasa Artikel 1(2) Perlembagaan dipinda pada 1963 untuk membentuk Malaysia, Sabah hadir ketika itu sebagai sebuah wilayah yang diketuai oleh Yang Dipertua Negara.

“Ini adalah perkara pertama yang disebut Artikel 1(2), perkara lain di bawahnya tidak akan terjadi tanpa yang pertama, maka imej Sabah berlainan dengan negeri lain seperti Perlis.

“Malah, semasa pindaan dibawa ke Parlimen di Malaya waktu itu pada 19 Ogos 1963, selama tiga hari bersidang, tiada wakil Sabah dalam dewan, maknanya status kita adalah sebagai entiti wilayah dan ketika pindaan berlaku kita mempunyai Yang Dipertua Negara bukan Yang Dipertua Negeri.

“Kedudukan kita seperti tanah, pihak berkuasa tempatan (PBT) kita ada bidang kuasa yang tidak sama dengan negeri lain, kelainan itu ditambah dengan pindaan untuk membawa perkara asal, kita tidak mahu pinda apa-apa yang telah dipersetujui oleh bapa-bapa kemerdekaan kita,” katanya.

Beliau berkata demikian ketika menjawab soalan Datuk Dr. Jeffrey Kitingan (STAR-Tambunan) tentang langkah kerajaan meneruskan perjuangan menuntut hak-hak MA63 ditunaikan selepas RUU tersebut tidak diluluskan.

Mohd. Shafie berkata, beliau sedar banyak lagi pindaan lain yang perlu dilakukan tetapi Artikel 1(2) adalah ibu kepada segalanya kerana akan memberikan legitimasi kepada Sabah sebagai sebuah wilayah dan rakan sekutu Semenanjung.

Mengulas lanjut, kata beliau, perkara-perkara lain yang ditimbulkan seperti tuntutan hasil cukai dan royalti minyak sebenarnya adalah masalah di peringkat pelaksanaan bukannya membabitkan pindaan Perlembagaan.

“Semua tuntutan ini dibincangkan semenjak pembentukan jawatankuasa yang dipengerusikan Perdana Menteri dan pada masa akan datang ada Jawatankuasa Pemilih Parlimen untuk pastikan suara-suara tuntutan yang dilontar akan diwakilkan kepada mereka.

“Ini kerana pindaan Perlembagaan tidak perlu perlu bagi peruntukan hasil kerana itu sudah termaktub dalam Perlembagaan sama ada 40 peratus atau 20 peratus royalti minyak tidak perlu pindaan Perlembagaan cuma perlu dilaksanakan,” tegas beliau. – BorneoToday


TERKINI: KKM Sahkan Kematian Ke-17 Akibat Covid-19

Kes jangkitan dan kematian di negara kita saban hari kian meningkat akibat daripada wabak Covid-19 yang melanda di seluruh dunia termasuk di Malaysia. Perintah Kawalan Pergerakan juga telah dikuatkuasakan bagi membendung gejala ini.

Terkini, dalam satu perkongsian daripada laman Facebook Ketua Pengarah KKM, Datuk Dr Noor Hisham Abdullah telah mengumumkan satu lagi berita sedih buat rakyat Malaysia di mana satu kematian telah dicatat pada hari ini. Jumlah kumulatif untuk kes kematian adalah 17 orang.

Dukacita dimaklumkan sehingga kini, terdapat satu (1) lagi pertambahan kes kematian berkaitan COVID-19 yang telah dilaporkan kepada Crisis Preparedness and Response Centre (CPRC) Kebangsaan. Pelaporan terbaharu ini menjadikan jumlah kumulatif kes kematian COVID-19 di Malaysia sebanyak 17 orang setakat ini.

Kes kematian ke-17 (kes ke-1251) merupakan seorang warganegara Malaysia berusia 66 tahun dengan latarbelakang beberapa penyakit kronik.

Beliau telah mula menunjukkan gejala seminggu sebelum dimasukkan ke Hospital Pakar Sultanah Fatimah, Muar pada 20 Mac 2020. Keadaan beliau kritikal semasa tiba di Jabatan Kecemasan dan seterusnya memerlukan bantuan pernafasan pada hari yang sama. Beliau disahkan positif COVID-19 pada 21 Mac 2020. Kesihatan beliau merosot hari demi hari dan telah disahkan meninggal dunia pada 25 Mac 2020 jam 4.10 pagi. Punca jangkitan COVID-19 beliau masih dalam siasatan.

KKM mengucapkan takziah kepada ahli keluarga pesakit.


Lebih 40 Ekor Kuda Disahkan Mati Selepas Virus Kuda Afrika Ditemui Di Thailand

Sekurang-kurangnya 42 ekor kuda lumba dilaporkan mati, disyaki akibat jangkitan penyakit Kuda Afrika, lapor seorang doktor veterinar di Nakhon Ratchasima, Thailand baru-baru ini.

Kematian haiwan itu ditemui semasa pemeriksaan di sebuah kandang di wilayah Pak Chong, kata doktor veterinar tersebut, Pasawee Somjai di pejabat Jabatan Pembangunan Penternakan.

Bagaimanapun, dia tidak memberikan maklumat terperinci mengenai lokasi kandang atau waktu bila kematian haiwan tersebut berlaku.

Sampel ujian bangkai haiwan itu telah dihantar ke Institut Kebangsaan Kesihatan Haiwan untuk siasatan dan keputusannya akan diketahui dalam minggu ini.

Pasawee berkata lagi, semua bangkai kuda yang mati di wilayah itu telah dibakar bagi mengelakkan sebarang serangga hinggap dan menyebarkan virus tersebut kepada haiwan lain.

Difahamkan, kematian kuda-kuda itu mungkin berlaku sebelum Khamis, semasa Kesatuan Ekuestrian Thailand memaklumkan melalui surat pada 26 Mac bahawa semua ahli ekuestrian dilarang membawa keluar kuda dari kawasan mereka untuk membendung penyebaran penyakit itu.

Notis itu dikeluarkan selepas kesatuan tersebut mendapat tahu akan kejadian kematian beberapa ekor kuda secara mengejut di kawasan itu, katanya.

Penyakit Kuda Afrika adalah sejenis penyakit tular yang bermula di Afrika.

Ia kebiasannya akan menyerang kuda dan keldai melalui serangga Gnat sebagai pembawa penyakit.

Virus itu akan merosakkan paru-paru dan sistem pernafasan haiwan itu dengan pantas dan boleh menyebabkan kematian hanya dalam beberapa jam sahaja.


Polis Rampas 923 Karton Minuman Keras Disembunyi Dalam Bengkel

TUARAN: Seorang peniaga yang berselindung di sebalik bengkel membaiki kenderaan untuk menyimpan ratusan karton minuman keras dipercayai diseludup dari luar terbongkar apabila diserbu sepasukan polis, Jumaat lalu.

Serbuan jam 5.30 petang di Kampung Bontoi, Tamparuli di sini, dijalankan polis dari Bahagian Siasatan Jenayah Ibu Pejabat Polis Daerah (IPD) Tuaran.

Ketua Polis Daerah Tuaran, Deputi Superintendan Mohd Hamizi Halim berkata bertindak atas maklumat dan risikan selama seminggu sepasukan polis membuat serbuan ke atas gudang dipercayai menyimpan minuman keras yang diseludup dari luar.

“Hasil serbuan itu menemui dua lori yang berisi pelbagai jenis minuman keras sebanyak 923 karton iaitu 208 tin dan 1,320 botol. Nilai keseluruhan rampasan berjumlah RM150,000.

“Dalam serbuan itu juga, turut ditahan seorang lelaki yang bekerja sebagai peniaga,” katanya ketika ditemui sempena Majlis Perhimpunan Bulanan di perkarangan IPD Tuaran, hari ini.

Mohd Hamizi berkata siasatan mendapati gudang itu berselindung di sebalik bengkel membaiki kenderaan untuk dijadikan stor penyimpanan minuman keras sebelum dijual ke kedai-kedai atau individu tertentu.

“Siasatan juga dipercayai gudang itu beroperasi selama hampir sebulan.

“Suspek berusia 32 tahun direman untuk siasatan lanjut mengikut Seksyen 135(1) (d) Akta Kastam 1967,” katanya.

Dalam pada itu, beliau menyeru kepada orang ramai supaya segera menyalurkan maklumat sekirannya mempunyai maklumat berkaitan sindiket penyeludupan minuman keras.

“Polis juga menasihati orang ramai di daerah ini supaya tidak menyembunyikan maklumat dan bersekongkol dengan sindiket penyeludupan minuman keras.

“Sebarang maklumat kejadian jenayah boleh terus menghubungi IPD Tuaran di talian 088-791933, 088-791966 dan 088-791977,” katanya.


Rezeki peniaga ikan bakar Pasar Sim-Sim bertambah

SANDAKAN: Rezeki peniaga ikan bakar di Pasar Sim-Sim, di sini, bertambah dengan berlangsungnya Pilihan Raya Kecil (PRK) Parlimen Sandakan, berikutan kehadiran ramai pengunjung khususnya orang luar yang turut sama berkempen pada pilihan raya itu.

Sambutan yang menggalakkan itu menyebabkan peniaga ikan bakar di pasar itu tidak menang tangan, selain perlu menyediakan sekurang-kurang 200 kilogram ikan segar sehari berbanding purata 100 kilogram sehari pada hari biasa.

Hasrina Andy Cinta, 37, berkata berdasarkan pengalaman ketika PRK Parlimen Batu Sapi pada 2010, permintaan ikan bakar meningkat, manakala masa operasi diawalkan ke jam 7 pagi hingga 2 pagi, berbanding waktu biasa 9 pagi hingga 11 malam.

Selain sotong dan udang harimau, katanya, mereka meminta pembekal untuk menyediakan lebih banyak ikan dari jenis `belais’ atau nama siantifiknya Siganus sp, iaitu antara ikan paling diminati pengunjung pasar itu.

“Berdasarkan pengalaman lalu, 100 kilogram sehari tidak mencukupi kerana pengunjung yang kebanyakannya pekerja parti tidak putus. Mereka pula datang secara berkumpulan antara 10 hingga 15 orang.

“Dulu menu paling laris di pasar ini adalah sup kepala ikan, namun sekarang kami sudah menambah menu bukan saja berasaskan ikan, tapi ada juga makanan laut lain,” katanya.

Pasar Sim-Sim yang terletak dalam kawasan Parlimen Sandakan wujud sejak 20 tahun lalu dan antara destinasi wajib pengunjung termasuk pelancong luar negara kerana menyediakan menu ikan bakar.

Hasrina berkata, selain menambah bekalan ikan, mereka juga menambah jenis hidangan lain mengikut kemahuan pelanggan termasuk ikan tiga rasa dan sotong goreng tepung.

“Istimewanya di sini kerana konsep cuma bayar harga ikan, manakala nasi, beberapa jenis lauk ala kampung dan air kosong disediakan secara percuma.

“Cuma harga ikan meningkat mengikut harga pasaran. Contohnya lapan tahun lalu, harga setengah ekor ikan baulu (ikan susu) cuma RM5, tapi sekarang RM8,” katanya. – Berita Harian


Gelongsor terpanjang bawa ‘penyakit’

MADRID: Sebuah gelongsor yang dianggap terpanjang di Sepanyol yang menghubungkan dua jalan terpaksa ditutup selepas sehari dibuka apabila ramai pengunjung cedera menggunakannya.

Mail Online melaporkan, gelongsor sepanjang 38 meter yang terletak di Estepona, bandar pelancongan di Costa del Sol itu direka untuk memendekkan perjalanan antara dua jalan dengan penjimatan berjalan kaki selama 10 minit.

Ia dipercayai gelongsor terpanjang di Sepanyol dan membuat kecerunan kira-kira 34 darjah.

Bagaimanapun, ramai pengunjung yang menggunakan gelongsor itu menggelongsor dengan laju menyebabkan mereka mengalami kecederaan.

Gelongsor itu dibuka pada Khamis lalu dan video segera muncul di media sosial menunjukkan pengunjung dari segenap usia tercampak ketika melepasi hujungnya.

Selepas ramai pengunjung mengadu cedera, pihak berkuasa tempatan mengarahkan tarikan terbaru itu ditutup sementara syarikat swasta yang memasang gelongsor itu menjalankan pemeriksaan keselamatan.

“Gelongsor Estepona adalah sesuatu yang tidak berguna. Saya menaikinya dan badan saya cedera.

“Saya tercampak hampir dua meter dan polis di situ hanya ketawa,” kata seorang wanita di Twitter.

Wanita itu kemudiannya berkongsi gambar tangannya yang cedera dan memberitahu, dia mengalami kecederaan serius di punggung.

Gelongsor itu dianggarkan berharga 28,000 Euro (RM130,972) dan dipasang oleh sebuah syarikat swasta yang membangunkan kawasan berkenaan. – Agensi


SPRM Sabah Tahan Lelaki Cuba Sogok RM5,000

KOTA KINABALU: Seorang lelaki ditahan Suruhanjaya Pencegahan Rasuah Malaysia (SPRM) Sabah kerana disyaki cuba memberi rasuah sebanyak RM5,000 kepada seorang pegawai kerajaan negeri, semalam.

Suspek berusia lingkungan 50 tahun yang bekerja sendiri ditahan jam 5.30 petang di Pejabat SPRM Sabah.

Sumber berkata, suspek ditahan kerana memberi rasuah sebanyak RM5,000 kepada seorang pegawai kerajaan negeri sebagai dorongan untuk meringankan pertuduhan terhadap individu lain yang melakukan kesalahan menyimpan haiwan dilindungi.

Pengarah SPRM Sabah, S Karunanithy ketika dihubungi mengesahkan penahanan berkenaan.

“Suspek dibebaskan dengan jaminan SPRM sebanyak RM8,000 dengan dua penjamin tempatan.

“Kes disiasat mengikut Seksyen 16(b)(B) Akta SPRM (ASPRM) 2009,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gadai nyawa demi makan

New York: Seorang gelandangan masih terselamat biarpun kereta api melintasi di atas badannya selepas terjatuh di atas landasan ketika cuba mengambil makanan dalam kejadian di New York, pada Jumaat lalu.

Kejadian dilaporkan berlaku jam 10.30 malam di stesen kereta api di Washington Heights apabila lelaki itu gagal menyambut bungkusan makanan dibaling rakannya dari platform bertentangan lalu terjatuh ke landasan, kata beberapa saksi kepada New York Post.

Dia cuba menyelamatkan diri namun kakinya tersangkut pada landasan itu.

Difahamkan, bungkusan makanan itu terdiri daripada nasi, kacang dan ikan keli.

Daily Mail melaporkan, ketika kereta api tiba, lelaki berusia 68 tahun yang tidak dikenal pasti identitinya itu berjaya menyelit badannya di atas landasan menyebabkan dia terselamat daripada digilis kenderaan itu.

Rakannya, Pedro Cruz, 60, berkata, dia cuba membaling makanan itu tetapi lelaki itu terjatuh.

“Dia melompat ke atas landasan untuk mengambil semula makanan itu kemudian terjatuh. Dia jatuh berhampiran makanan itu,” katanya.

Cruz berkata, dia cuba menghampiri rakannya sebelum melihat kereta api tiba ke arah platform berkenaan tetapi tidak dapat mencapai lelaki terbabit.

Dia cuba memberitahu kakitangan kereta api supaya memberhentikan kenderaan itu tetapi usahanya tidak berhasil.

“Saya kemudian menyuruhnya berbaring. Dia bernasib baik kerana berada di bawah kereta api,” katanya.

Orang ramai yang melihat kejadian itu terus menghubungi panggilan kecemasan 911 sebelum dia berjaya dikeluarkan dari landasan.

Pihak berkuasa berkata, lelaki terbabit tidak mengalami kecederaan tetapi tetap dihantar ke Hospital Harlem untuk pemeriksaan lanjut. – Agensi


Warga Filipina, Lelaki Tempatan Ditahan Edar Syabu

LAHAD DATU: Dua lelaki ditahan termasuk seorang warga tempatan selepas didakwa terbabit dalam pengedaran dadah jenis syabu seberat 107.07 gram di sebuah ladang Jalan Tungku-Lahad Datu, di sini semalam.

Ketua Polis Daerah Lahad Datu, Asisten Komisioner Nasri Mansor berkata, kedua-dua suspek ditahan dalam Op Ice Breaker di dua  operasi berasingan.

“Tangkapan pertama membabitkan seorang pendatang asing tanpa izin (PARI) berumur 34 tahun di sebuah rumah tidak bernombor di Ladang Seri Balung, Jalan Tungku-Lahad Datu, pukul 2 petang semalam.

“Dalam serbuan tersebut, polis menemukan suspek warga Filipina berkenaan di hadapan bilik air,” katanya.

Polis turut merampas beg hitam yang dipakai suspek sebelum menjumpai 51.87 gram syabu di dalamnya.

Nasri berkata, ujian air kencing ke atas suspek menunjukkan kandungan negatif dadah, namun mempunyai dua rekod kesalahan lampau membabitkan penagihan dan pengedaran dadah.

“Serbuan kedua dilakukan di lokasi sama apabila polis menahan seorang lelaki berusia 34 tahun yang sedang menaiki sebuah motosikal jenis Yamaha LC, pada jam 5.30 petang, semalam.

“Suspek warga tempatan itu dikatakan cuba melarikan diri sebaik menyedari kehadiran polis sehingga menyebabkan pergelutan berlaku,” katanya.

Hasil pemeriksaan fizikal yang dilakukan, polis menemui empat paket lutsinar berisi ketulan hablur syabu seberat 55.20 gram di dalam poket seluar suspek.

Menurut Nasri, ujian air kencing ke atas suspek menunjukkan kandungan positif methamphetamine.

“Sehubungan itu, polis merampas semua dadah berkenaan yang dianggarkan bernilai lebih RM16,000.

“Kes disiasat mengikut Seksyen 39B Akta Dadah Berbahaya 1952 ,” katanya.


Pembinaan Landasan Lapangan Terbang Sandakan Belum Dimulakan

SANDAKAN: Projek pembinaan landasan lapangan terbang dan penyelanggaraan kawasan sekitar belum dapat dimulakan kerana masih menunggu kelulusan konsultan daripada Jabatan Alam Sekitar.

Ahli Dewan Undangan Negeri (ADUN) Elopura, Calvin Chong Ket Kiun, berkata perkara itu dimaklumkan oleh pengurus tapak berkenaan dalam lawatannya ke tapak pembinaan itu hari ini.

Katanya, pihak kontraktor turut menyatakan kekesalan mereka kerana masih tidak dapat memulakan projek berkenaan.

“Biarpun sudah ada kelulusan di peringkat negeri, namun pihak kontraktor tidak dapat memulakan projek kerana masih perlu menunggu kelulusan daripada konsultan Jabatan Alam Sekitar.

“Pembinaan landasan ini adalah sambungan daripada projek sedia ada dan sepatutnya konsultan sudah beri kelulusan,” katanya di sini, hari ini.

Ket Kiun berkata, biarpun masih menunggu kelulusan, pihak kontraktor dilihat begitu agresif membuat persiapan dan kini giat melakukan proses pengumpulan tanah.

Katanya, mereka turut memberi jaminan akan memulakan operasi dan mengejar masa ditetapkan sebaik mendapat kelulusan daripada Jabatan Alam Sekitar.

Bagi pembinaan laluan teksi pula, Ket Kiun berkata, ia sepatutnya dijadualkan siap pada bulan ini, tetapi tertangguh susulan pelaksanaan Perintah Kawalan Pergerakan (PKP).

“Projek pembinaan laluan teksi ini dijangka siap tahun ini,” katanya.- Berita Sabah

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


134 Lagi Kes Baharu & 1 Kematian Akibat Covid-19 Dicatatkan Hari Ini

PUTRAJAYA: Menerusi sidang media hari ini, Dr Noor Hisham Abdullah memaklumkan bahawa terdapat 134 kes baharu Covid-19 dilaporkan. Ia menjadikan kes keseluruhan Covid-19 adalah 4, 817.

Menurutnya,  terdapat 2, 464 kes yang aktif dan 66 pesakit sedang dirawat di dalam Unit Rawatan Rapi serta 36 orang memerlukan bantuan pernafasan.

Dr Noor Hisham juga mengumumkan terdapat satu kes kematian terbaru yang menjadikan keseluruhannya adalah 77 kematian setakat ini.

#COVID19Malaysia 1 kematian terbaharu dilapor menjadikan keseluruhan 77 kematian atau 1.6%. pic.twitter.com/MOJwIXgN6U

#COVID19 Perkembangan terkini di Malaysia 13 April 2020. Kes baru 1⃣3⃣4⃣Keseluruhan 4,817Kes aktif 2,464ICU 66 (36 bantuan alat pernafasan)Kematian baharu 1⃣Keseluruhan 77 kematian atau kadar kematian 1.6%. pic.twitter.com/mv2J5dH1fD


‘Kau Gila Kah??!!’ – Wanita Selamba Cucuh Rokok Di Mata Anak Anjing

Kumpulan hak asasi haiwan kini sedang giat mengesan seorang wanita yang dirakam mencucuh rokok ke mata seekor anak anjing.

Klip video tular menunjukkan wanita terbabit sedang memegang sebatang rokok di tangan kanan sambil tangan sebelah kanan memegang leher anak anjing.

Wanita itu dengan tenangnya merokok di luar rumah sebelum mencucuh rokok itu ke muka dan mata anak anjing menyebabkan haiwan kecil itu dengan mulutnya dilekat dengan pita pelekat meronta-ronta menahan kesakitan.

Organisasi kebajikan haiwan meminta orang ramai membantu mengenal pasti wanita dalam klip video itu yang didakwa berlaku di Singapura atau di negara sekitarnya.

Pihaknya percaya, video itu dirakam oleh sindiket yang menjana keuntungan dengan merakam video-video penderaan.


Disangkakan Cacar Air, Bayi 6 Bulan Derita Penyakit Herpes Lepas Kerap Kali Dicium

Seorang ibu telah memuatnaik gambar-gambar yang menggerunkan dalam usaha untuk memberi amaran kepada orang lain selepas anaknya yang baru lahir mengatasi virus herpes walaupun mengenakan larangan mencium.

Virus yang boleh disebarkan dengan hanya satu ciuman telah dihidapi oleh bayi kecilnya ketika dia berumur enam bulan.

Wanita itu sangat terkejut dengan bayinya yang menghidap virus tersebut sehingga menyebabkan selesema dan dapat membutakan bayi itu selepas dia dilahirkan, dia memberitahu semua keluarganya dan kawannya supaya tidak mencium bayi yang baru lahir.

Namun disebalik larangannya, bayi tersebut masih berjaya mengatasi virus itu dan dia dikejarkan ke hospital dengan bintik-bintik virus yang menutupi kepala dan muka.

“Saya cuba melindungi dia dan dia masih mendapat virus yang dahsyat ini. Apabila saya hamil, saya melihat kiriman Facebook dari ibu yang bayinya telah menghidap herpes dari seseorang yang mencium mereka dan saya terkejut.

“Orang menganggap saya paranoid apabila saya berkata saya tidak mahu sesiapa yang mencium anak saya ketika dia dilahirkan tetapi saya dapat melihat apa yang akan berlaku kepadanya,” katanya.

Tambahnya lagi, dia sendiri tidak dapat menahan dari mencium anaknya di dahi ketika dia dilahirkan tetapi kemudian dia mengharamkan semua pelawatnya untuk menciumnya.

Tetapi ketika berusia enam bulan, bayinya bangun dengan bintik-bintik merah dan putih di perutnya. Pada mulanya wanita itu menyangka ia adalah cacar air tetapi bintik-bintik itu terus merebak ke wajah dan kepalanya. Dia membawa bayinya ke doktor dan mengesahkan bahawa ia adalah virus herpes.

Doktor telah memberikan ubat anti virus bagi menghilangkan herpes tersebut. Tompok-tompok itu juga masuk ke mata kirinya.


Tidak Puas Hati Kalah Main ‘Game’, Anak Orang Kaya Bunuh Rakan

KIEV: Tidak berpuas hati akibat kalah dalam permainan video, seorang remaja lelaki barusia 14 tahun dan merupakan anak kepada seorang lelaki kaya di Ukraine dihukum penjara kerana membunuh rakannya.

Mahkamah diberitahu, budak lelaki yang dikenali sebagai Vasily Turda baru dibelikan bapanya satu set permainan video dan dia terus mengajak rakannya, Vasya Pop, 15, untuk bermain bersama.

Bagaimanapun, selepas beberapa jam bermain permainan video itu Turda tidak berpuas hati kerana sering kalah kepada Pop menyebabkan dia mengambil sebilah pisau dan membunuh rakannya itu.

Seorang saksi memberitahu mahkamah, Turda menetak leher rakannya ketika mereka bermain permainan video itu di tingkat dua rumahnya yang terletak di Nizhnyaya Apsha, sebuah kawasan elit di Ukraine.

“Dalam keadaan leher berlumuran darah, Pop melarikan diri ke tingkat bawah dan dikejar Turda.

“Mayat mangsa ditemui dengan 27 kesan tikaman,” katanya.

Polis juga menunjukkan gambar kesan jejak darah di rumah besar berkenaan.

“Dia terus menikam anak lelaki saya walaupun dia sudah mati,” kata bapa mangsa, Mikhail.

Menurut laporan pihak berkuasa, pergaduhan antara dua remaja berkenaan dipercayai tercetus akibat keputusan permainan video tetapi tajuk permainan itu tidak didedahkan.

Mahkamah kemudian menjatuhkan hukuman penjara tiga tahun, enam bulan terhadap Turda atas kesalahan membunuh.

Bagaimanapun, pihak pendakwaan dilaporkan merayu keputusan itu dan meminta mahkamah meningkatkan hukuman penjara kepada 15 tahun. – Agensi


Terima kasih semua…

SANDAKAN: “Terima kasih atas sumbangan sehingga dana rawatan untuk anak saya sudah mencukupi,” kata Jeffry Peter @ Mohd Soffian Abdullah, 47, bapa kepada Mohd Syafiee, 23, pesakit kanser usus tahap empat.

Mohd Soffian berkata, sehingga kini dana untuk membawa anaknya menjalankan rawatan susulan di Pusat Perubatan Universiti Malaya (PPUM), sudah mencukupi.

“Alhamdulillah pada 17 Mac ini, kami akan terbang ke Semenanjung untuk membawa Syafiee mendapatkan rawatan.

“Kami sekeluarga sungguh terharu dan amat bersyukur dengan sumbangan rakyat Malaysia sehinggalah keperluan kewangan yang kami perlukan mencapai sasaran,” katanya ketika dihubungi, semalam.

NSTP sebelum ini melaporkan Mohd Soffian, guru di Sekolah Kebangsaan (SK) Sri Melanta, di sini, merayu orang ramai untuk membantu meringankan beban keluarga menampung kos rawatan anaknya yang menghidap kanser usus tahap empat.

Menurutnya, semoga pintu rezeki pihak yang menyalurkan sumbangan kewangan kepada keluarganya dibukakan seluas-luasnya oleh Allah SWT.

Sementara itu, isterinya Surina A Tahir, 45, berkata anak sulungnya semakin bersemangat selepas mengetahui dana untuknya menjalani rawatan sudah mencukupi.

“Tolong doa-doakan Syafiee sembuh. Hanya Allah SWT dapat membalas jasa baik semua dermawan yang membantu keluarga kami,” katanya. – Berita Harian


PBS Jangan Hipokrit Dalam Sindrom Penafian

KOTA KINABALU: Pemimpin Parti Bersatu Sabah (PBS) diminta agar tidak hipokrit dengan menafikan penglibatan parti itu dalam cadangan mengeluarkan Pas Residen Sementara Sabah (Press) semasa pemerintahan Barisan Nasional (BN).

Timbalan Menteri Dalam Negeri, Datuk Mohd. Azis Jamman berkata, minit mesyuarat Jawatankuasa Teknikal Pengurusan Warga Asing yang bermesyuarat pada 12 Mei 2015 telah jelas menyatakan penglibatan bekas Presiden PBS, Tan Sri Joseph Pairin Kitingan dalam mengeluarkan cadangan mewujudkan kad berkenaan.

Bagaimanapun katanya, BN tidak sempat melaksanakan kad itu kerana tewas dalam pilihan raya umum untuk mentadbir Putrajaya dan Sabah.

“Mesyuarat akhir Jawatankuasa Induk Pengurusan Warga Asing yang bermesyuarat pada 16 Mei 2016 adalah bukti yang menunjukkan bahawa rancangan untuk melaksanakan Press pasti dilaksanakan jika BN masih memerintah Sabah dan masih memerintah di peringkat persekutuan.

“Minit mesyuarat itu jelas menyatakan bahawa pelaksanaan Press perlu dilakukan bagi tujuan mengkoordinasikan dan mengelakkan pemalsuan dokumen Kad Pendaftaran Khas Orang Asing (IMM13), Kad Burung-Burung dan Sijil Banci,” katanya dalam satu kenyataan hari ini.

Sehubungan itu, beliau mengingatkan Naib Presiden PBS, Daniel Kinsik agar tidak hipokrit dan berada dalam sindrom penafian berhubung isu berkenaan.

Tegas beliau, selepas Pakatan Harapan (PH) dan Parti Warisan Sabah (Warisan) memerintah, pegawai-pegawai kementerian telah memberikan taklimat dan memohon keputusan dasar kementerian sama ada ingin meneruskan cadangan kerajaan terdahulu atau tidak.

Maka katanya, atas dasar yakin cadangan tersebut adalah baik utk mengkoordinasi tiga dokumen yang dikeluarkan oleh tiga agensi berlainan, walaupun dicadangkan oleh kerajaan terdahulu, namun kerajaan hari ini berbesar hati dan mengetepikan ego untuk meneruskannya demi membersihkan Sabah daripada masalah pendatang asing tanpa izin (PATI).

“Persoalannya, jika perlaksanaan Press itu tidak baik, mengapa dicadangkan oleh kerajaan terdahulu, adalah wajar persoalan ini ditanya kepada UMNO dan PBS.

“Mohon saudara Daniel beri penjelasan kepada rakyat Sabah dan mungkin beliau boleh memohon bantuan kepada Pairin dan Tan Sri Musa Aman untuk mendapatkan jawapan.

“Minit mesyuarat kerajaan tidak berbohong, apa yang dibincang akan direkod dan jika ada yang tidak setuju juga pasti ada rekodnya tetapi mesyuarat yang dipengerusikan Pairin tidak sama sekali merekodkan bantahan beliau,” tambahnya.


COVID-19: Kes Baharu Di Tawau Dikesan Di Penjara

KES BAHARU DAERAH TAWAU DIKESAN DI ‘PENJARA’

TAWAU; 29 JUN 2020 (Isnin) – Satu dari dua kes baharu positif COVID-19 dilaporkan di Sabah kelmarin dikesan di Tawau menjadikan kes kumulatif bagi daerah Tawau meningkat ke angka 88 kes.

Pengarah Kesihatan Negeri Sabah, Datuk Dr Christina Rundi dalam kenyataannya berkata, bagi kes di Tawau, kes tersebut dikategorikan sebagai jangkitan tempatan melibatkan lelaki bukan warganegara dikesan melalui saringan Orang Kena Tahan (OKT) di Penjara Tawau.

Katanya, kes berkenaan telah dimasukkan ke wad Hospital Tawau untuk dirawat. Sementara kes masih dalam siasatan lanjut pihak Pejabat Kesihatan Kawasan Tawau.

Dengan pertambahan kes tersebut, Tawau merekodkan terdapat dua kes aktif yang masih dirawat.

Dalam pada itu, satu lagi kes bagi negeri Sabah dikesan di daerah Nabawan menjadikan kes kumulatif bagi seluruh negeri meningkat 370 kes.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Gabungan Pembangkang Sabah Tubuh Parti Baharu?

PENAMPANG: Beberapa pemimpin pembangkang Sabah, kelmarin, dikatakan telah mengadakan satu perjumpaan dipercayai bagi membincangkan untuk menubuh satu parti baharu.

Menurut laporan Free Malaysia Today (FMT), mesyuarat yang berlangsung selama kira-kira dua jam itu dikatakan menggunakan sepanduk ‘Peraduan Rakyat’ dipercayai dipengerusikan oleh bekas menteri persekutuan dan ahli parlimen Kimanis, Datuk Anifah Aman.

Bagaimanapun, laporan itu menyatakan tiada kelibat daripada mana-mana pemimpin Parti Bersatu Sabah (PBS) dalam mesyuarat berkenaan.

Difahamkan juga, mesyuarat itu berlangsung di bangunan Kinsabina Sdn Bhd di Penampang dan ianya kali kedua diadakan.

Turut dikatakan hadir dalam mesyuarat itu kelmarin ialah presiden Parti Solidariti Tanah Airku (STAR), Datuk Dr Jeffrey Kitingan, presiden Parti Progresif Sabah (SAPP), Datuk Yong Teck Lee, presiden Parti Cinta Sabah, Datuk Wilfred Bumburing, presiden Parti Kerjasama Anak Negeri, Henrynus Amin, Penasihat Parti Gagasan Rakyat Sabah, Datuk Francis Goh, dan ketua wanita MCA Sabah, Pamela Yong.

Lain-lain pemimpin yang hadir ialah Ahli Dewan Undangan Negeri (Adun) Bingkor, Robert Tawik, Ahli majlis tertinggi UPKO, Datuk Ewon Ebin, bekas pemimpin UPKO, Datuk Marcus Mojigoh, Adun Nabawan, Ellron Angin, bekas ahli parlimen Putatan, James Ligunjang dan beberapa pemimpin senior Sabah yang lain.

Laporan itu juga menyatakan James ketika ditemui mengesahkan mesyuarat yang diadakan itu adalah bagi membincangkan resolusi daripada kesemua parti berkenaan untuk membentuk satu parti yang akan dinamakan kemudian.

“Ideanya di sini adalah untuk menggabungkan kesemua parti untuk membentuk satu parti. Semua bersetuju dengan cadangan itu,” katanya.

Bagaimanapun, James enggan mengesahkan mahupun menafikan sama ada cadangan mereka itu akan dimuktamadkan. – Berita Sabah


PKPD Di Pusat Tahanan Sementara Kota Kinabalu

KUALA LUMPUR: Kerajaan bersetuju melaksanakan Perintah Kawalan Pergerakan Diperketatkan (PKPD) di Pusat Tahanan Sementara Kota Kinabalu, Sabah bermula 3 hingga 16 November ini.

Menteri Kanan (Keselamatan) Datuk Seri Ismail Sabri Yaakob berkata, seramai 1,820 tahanan dan 114 kakitangan di pusat tahanan itu akan terbabit dalam PKPD itu.

Beliau berkata, prosedur operasi standard (SOP) adalah sama dengan PKPD yang dilaksanakan sebelum ini seperti membabitkan larangan keluar masuk.

“Sidang khas Majlis Keselamatan Negara (MKN) mendengar cadangan dan permohonan daripada MKN Sabah mengenai permohonan melaksanakan PKPD di Pusat Tahanan Sementara Kota Kinabalu, Sabah.

“Sehingga 30 Oktober 2020, seramai 261 tahanan serta kakitangan sudah disaring dan 56 tahanan didapati positif Covid-19.

“Bagi menyekat penularan Covid-19 di kalangan tahanan dan kakitangan penjara, kerajaan bersetuju melaksanakan PKPD di Pusat Tahanan Sementara Kota Kinabalu bermula 3 hingga 16 November ini,” katanya.

Beliau berkata demikian dalam sidang media hari ini mengenai pelaksanaan Perintah Kawalan Pergerakan (PKP) hari ke-228 dan hari ke-144 Perintah Kawalan Pergerakan Pemulihan (PKPP).

Sementara itu, katanya, Kerajaan bersetuju untuk menamatkan PKPD Penjara Alor Setar, Kedah mulai esok.

“Sebelum ini, kerajaan mengumumkan PKPD di Penjara Alor Setar bermula 5 Oktober hingga 18 Oktober 2020, sebelum dilanjutkan sehingga 1 November iaitu hari ini.

“Saringan Kementerian Kesihatan Malaysia (KKM) sehingga 1 November menunjukkan tiada lagi kes positif Covid-19 direkodkan dalam tempoh tujuh hari.

“Justeru, kerajaan bersetuju untuk menamatkan PKPD Penjara Alor Setar, Kedah mulai esok,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PRK Kimanis: Tahap Keselamatan Dipertingkat

BEAUFORT: Tahap keselamatan di semua saluran mengundi pada Pilihan Raya Kecil (PRK) Kimanis, akan dipertingkatkan.

Ketua Polis Daerah Beaufort, Deputi Superintendan Azmir Abdul Razak berkata, langkah itu bagi mengelak sebarang insiden tidak diingini berlaku.

Katanya, seramai 859 pegawai dan anggota pelbagai cawangan akan ditugaskan sepanjang proses pengundian berlangsung termasuklah memastikan kelancaran proses pemindahan peti undi ke pusat pengiraan.

“Keanggotaan trafik kita maksimumkan kepada lebih 100 orang bagi memastikan laluan lancar selain menjaga keselamatan petugas-petugas untuk bergerak dari PDM ke tempat pengiraan undi di Dewan Datuk Seri Panglima Mohd Dun Banir.

“Kita tutup laluan di hadapan dewan itu sahaja. Ini sebagai laluan alternatif dan saya jangkakan tidak mengganggu lalu lintas,” katanya ketika ditemui di Ibu Pejabat Polis Daerah (IPD) Beaufort, di Beaufort, hari ini.

PRK Kimanis kali ini menyaksikan seramai 29,618 jumlah pengundi untuk kerusi Parlimen berkenaan membabitkan 68 saluran dan 19 pusat mengundi.

Sementara itu katanya, Jalan Beaufort ini adalah jalan utama dari Sarawak dan negara Brunei itu sendiri.

“Kita cuba sebaik mungkin… jika ada kesesakan, mohon semua pengguna jalan raya bersabar,” katanya.


Ewon Lawan Madius Rebut Jawatan Presiden UPKO?

KOTA KINABALU: Naib Presiden Upko Ewon Benedick dijangka bakal bertanding merebut jawatan presiden parti itu, pada pemilihan akan datang.

Sumber yang rapat kepada Ewon, berkata Ahli Dewan Undangan Negeri (ADUN) Kadamaian itu akan membuat pengumuman berhubung perkara itu, pada Isnin.

Katanya, pengumuman berkenaan dijangka dibuat Ewon pada mesyuarat tahunan Upko Kadamaian ataupun ketika majlis rumah terbuka Aidilfitri Kadamaian, yang berlangsung pada hari sama.

“Ya (Ewon akan bertanding) tapi kita tunggu pengumuman Isnin depan.

“Ramai yang menyokong hasrat Ewon itu terutama pemimpin dan ahli-ahli daripada sayap parti iaitu pemuda, wanita dan generasi muda (GEM) Upko,” katanya kepada FMT.

Sekiranya benar Ewon bertanding jawatan presiden, beliau dijangka berdepan penyandang jawatan itu yang juga Ahli Parlimen Tuaran Wilfred Madius Tangau.

Pemilihan Upko dikatakan bakal diadakan tahun ini, namun belum dapat dipastikan bila ianya akan berlangsung.

Sementara itu, Ewon ketika dihubungi FMT tidak mengiya atau menidakkan berhubung ‘khabar angin’ berkenaan yang mendakwa beliau akan bertanding merebut jawatan presiden.

“Jemput hadir, nanti jemputan rasmi akan dibuat kepada semua media Jumaat ini, mana tahu ada yang mahu disentuh dalam ucapan penggulungan,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Penduduk Kampung Tahan 13 PTI Cuba Masuk Ke Tawau

TAWAU, 24 Ogos : Cubaan 13 pendatang haram dari Sungai Nyamuk, Indonesia menyusup masuk ke Tawau melalui pantai di Kampung Batu Payung di sini gagal, apabila ditahan penduduk kampung itu, malam tadi.

Komander Kawasan Keselamatan Khas Pantai Timur Sabah (ESSCom) Datuk Ahmad Fuad Othman berkata, kesemua mereka berusia dua hingga 49 tahun itu ditahan pada 9 malam, ketika menaiki dua kenderaan yang dipandu dua lelaki tempatan di tepi pantai.

“Kesemua suspek termasuk dua lelaki tempatan ditahan dan diserahkan kepada pasukan keselamatan, yang tiba selepas dihubungi penduduk kampung.

“Pemeriksaan terhadap 13 pendatang haram ini tidak memiliki sebarang dokumen pengenalan diri, selain mengaku baru tiba dari Sungai Nyamuk menggunakan laluan haram, dengan menaiki sebuah bot,” katanya dalam kenyataan hari ini.

Ahmad Fuad berkata, siasatan terhadap dua pemandu tempatan pula mendapati kedua-dua lelaki berusia 28 tahun itu, turut mengaku mengambil 13 pendatang haram berkenaan terdiri daripada tujuh lelaki,  lima wanita serta seorang kanak-kanak perempuan.

Sementara itu Ahmad Fuad menghargai usaha penduduk kampung termasuk Komuniti Rukun Tetangga (KRT) dan Rela, kerana peka dan menjadi mata serta telinga pasukan keselamatan dalam mengekang kemasukan pendatang haram, masuk ke negeri ini.

Dalam pada itu beliau berharap komuniti maritim di pantai timur Sabah, untuk terus membantu memberi maklumat sekiranya ada berhubung kemasukan pendatang haram supaya pihaknya boleh mengambil tindakan segera. – BERNAMA


Kerajaan Warisan Bukan Kerajaan Daripada “Mandat Rakyat”?

Demi survival parti mereka macam persepsi dibagi. Oleh yang demikian saya pun mahu menulis berkenaan isu ini untuk memberi kebenaran.

Bercerita tentang mandat rakyat yang melibatkan rakyat memilih calon dan parti semasa pilihanraya. Ahli parlimen dan Adun berjaya disebabkan oleh mandat rakyat. Hasil daripada kemenangan ini mereka membentuk kerajaan negeri Sabah.

PRU yang lepas Kerajaan Warisan/PH berjaya mendapat kerusi 29, Barisan Nasional/UMNO 29 kerusi dan STAR 2 Kerusi. Jadi menyebabkan kerajaan tergantung. Jadi yang menjadi “king maker” sekaligus boleh menentukan kerajaan negeri Sabah ialah STAR.

Semasa ini STAR direbut oleh kedua-dua pihak. Untuk pengetahuan semua STAR tidak pernah bersetuju bernaung dengan mana-mana pakatan yang wujud di Sabah sama ada BN atau PH.

Buktinya dalam pertembungan kerusi di Parlimen Keningau P180 wujud 3 pertembungan di sana. Iaitu STAR vs BN vs Warisan. Jadi secara ringkasnya STAR ini adalah parti yang bebas dan tidak terikat dengan mana-mana pakatan semasa PRU14.

STAR sudah istihar dia akan sokong BN semasa dalam keadaan kerajaan negeri tergantung. Secara automatik mengikut perlembangaan negeri Sabah BN boleh membentuk kerajaan negeri. Malam itu juga Tan Sri Musa Aman angkat sumpah.

Tapi kurang dari 48 jam beberapa wakil rakyat DUN UPKO dan DUN UMNO bertindak melompat menyokong Warisan dan PH sekaligus memberi majoriti kepada DSP Shafie untuk membentuk kerajaan.

Ke semua DUN UPKO dan DUN UMNO yang melompat ini telah bertanding dengan logo, bendera, jentera BN, mendapat peruntukkan pilihanraya daripada BN, dapat sokongan rakyat semasa pilihanraya disebab faktor BN.

Berbeza dengan STAR yang memang menggunakan logo, bendera, dan bajet sendiri.

Hujah orang Warisan UPKO PH : STAR menang disebabkan rakyat benci UMNO BN di kawasan yang STAR menang

Jawapan saya : STAR juga menang disebabkan oleh rakyat di kawasan STAR tidak sokong Warisan UPKO PH. Contoh di parlimen keningau STAR BN Warisan. STAR dapat majoriti. Jadi janganlah guna hujah ini.

Jadi siapa katak? Siapa yang layak cakap pasal mandat rakyat? Kerajaan negeri dari mandat rakyat sekarang?

Persoalan terbesar saya sekarang kenapa mereka melompat?

Mungkin saya boleh guna balik ucapan daripada DSP Shafie baru-baru ini.

“Oleh kerana mereka kerajaan persekutuan” Bukan bulat saya ringkaskan sahaja.

Semua perkara ini digunakan oleh PH semasa meranapkan BN di Sabah semasa pembentukan Kerajaan negeri Sabah? Boleh jadikan bro?

Hal ini berlaku mungkin semasa pembentukan kerajaan negeri yang lepas semasa PH memerintah. DSP shafie dengan nada yang marah “jangan kacau kami” dia kena juga berhadapan dengan perkara yang kerajaan PH persekutuan pernah lakukan dulu pada BN erti kata lain DSP Shafie takut bayang-bayang sendiri.

Untuk maklumat semua wakil rakyat yang melompat menyokong Warisan PH ini ada yang telah pun menjadi timbalan ketua menteri, menteri, pembantu menteri di dalam kabinet Sabah.

Apa yang saya bagitahu ini semua kebenaran yang harus diterima. Cukup memanipulasikan fakta untuk menipu dan memberi kesedaran yang palsu kepada rakyat.

Secara kesimpulannya, kerajaan Sabah bukanlah kerajaan terbentuk dari mandat rakyat. Jadi orang-orang Warisan UPKO dan PH sedar diri dan jangan tuduh STAR sebagai melompat katak.

Tengok cermin orang bilang. Sekali pun ada DUN yang sama mahu lompat menyokong Perikatan Nasional apa salahnya. Sebab takkan lompat ini halal untuk kamu dan haram untuk orang lain? Kalau begitu bagus kamu seja yang ada kaki

Tips untuk melompat saya bagi free.

Pembentukkan kerajaan negeri Sabah dari dulu lagi dipengaruhi besar dari perubahan politik di semenanjung Malaysia. Kalau kerajaan pusat mempunyai hubungan yang baik dengan kerajaan negeri nescaya stabillah tapi kalau tidak bila-bila masa sahaja boleh bertukar.

Itulah macam pakcik-pakcik cakap apa yang kita buat sama orang kita akan dibuat balik cepat atau lambat.

Inilah “Realpolitik” realiti yang kita tengok. Orang politik melihat sebagai biasa. Macam saya dulu marah bila diorang ini lompat-lompat. Tapi sekarang saya tidak marah sudah sebab ini sudah saya anggap norma ahli politik di Malaysia.

Kenapa saya cakap norma politik sabah? Nanti saya akan ulas di penulisan seterusnya.

Cabaran ahli politik sekarang seimbang Realpolitik dan moral politik.


Pelanggan Kecewa Dapat Ayam KFC ‘Kurus’

Kurang dua jam posting tentang ayam goreng KFC yang dimuat naik tular di media sosial mencetuskan perbincangan dalam kalangan netizen.

Segalanya bermula apabila Ernie Mah berkongsi foto makanan yang telah dibeli dari KFC, terdiri daripada dua ketul ayam dan kentang lenyek.

Dia menulis hidangan itu dibelinya di Hillion Mall, Singapura dan kosnya ialah S$7.95 (RM24.40).

Jelasnya, ketika melihat saiz dua ketul ayam yang kecil, dia meminta agar ia ditukar kepada saiz yang lebih besar.

“Bayar $7.95 untuk hidangan dua ketul ayam ini di KFC Hillion Mall.

“Minta staf, iaitu Kelvin T untuk tukar ayam paha kepada yang lebih besar,” tulisnya.

Pelanggan mendakwa staf premis enggan membuat pertukaran ayam atas dasar polisi syarikat.

Walau bagaimanapun, permintaan Mah ditolak oleh kakitangan bertugas dengan alasan polisi KFC hanya membenarkan satu ketul ayam saiz besar dan satu ketul lagi bersaiz kecil diberikan kepada pelanggan.

Foto yang dikongsi oleh Mah di Facebook menunjukkan dua ketul ayam, yang mana salah satunya adalah paha ayam yang sangat kecil.

Mah menulis bahawa kakitangan menolak permintaannya, menyatakan hanya boleh tukar ‘seketul besar dan seketul kecil’.

Mah juga berkata bahawa mereka tidak memberikannya sudu untuk kentang lenyeknya.

Dia menyiarkan aduannya ke laman Facebook KFC, tetapi pada masa itu, nampaknya tidak ada balasan.

Postingnya mencetuskan banyak komen dengan mendapat hampir 500 reaksi dan 250 komen dalam masa dua jam. –IndependentSg


Terus Meningkat, 32,070 Lagi Kes Baharu Covid-19 & 46 Kematian

PUTRAJAYA : Kementerian Kesihatan (KKM) melaporkan 32,070 kes Covid-19 dan 46 kematian semalam, termasuk 17 daripadanya diklasifikasikan sebagai kematian di luar hospital (BID).

Ketua Pengarah Kesihatan, Dr Noor Hisham Abdullah berkata, daripada jumlah kes baharu itu, 180 kes atau 0.56% pesakit termasuk dalam Kategori 3 hingga 5.

Manakala itu, 31,890 kes (99.44%) adalah dalam Kategori 1 dan 2, menjadikan jumlah keseluruhan jangkitan meningkat kepada 3,337,227.

Menerusi kenyataan Hisham berkata, terdapat 1,764 pesakit baharu dimasukkan ke hospital.

“Sebanyak 645 kes atau 36.6% adalah Kategori 3 hingga 5 manakala baki 1,119 kes atau 63.4% adalah Kategori 1 dan 2,” katanya.

Hisham berkata, 23,332 pesakit telah sembuh menjadikan jumlah keseluruhannya 3,018,172.

Sebanyak 16 kluster baharu dilaporkan semalam, menjadikan keseluruhan 6,762 kluster dikesan sehingga kini dengan 510 daripadanya aktif.

Beliau berkata, terdapat 209 kes import dan baki 31,861 kes jangkitan tempatan membabitkan 30,956 warganegara serta 905 warga asing.

“Seramai 327 pesakit masih dirawat di Unit Rawatan Rapi (ICU), dengan 135 daripadanya disahkan positif Covid-19 dan 192 lagi disyaki dijangkiti virus itu.

“Mereka termasuklah 201 pesakit yang memerlukan bantuan pernafasan dengan 74 orang daripadanya positif Covid-19 dan selebihnya 192 kes masih dalam siasatan,” katanya.

Setakat semalam sebanyak, 8,039 katil Covid-19 tidak kritikal di hospital digunakan oleh pesakit Covid-19 atau 67% daripada jumlah kapasiti, sementara penggunaan katil ICU ialah 840 atau 39% daripada kapasiti katil.

Kadar kebolehjangkitan (R-naught atau R0) Covid-19 negara pula direkodkan pada 1.13.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Caj RM10 Keluar Masuk Malaysia-Brunei Bakal Dikenakan

LAWAS: Berkuat kuasa 1 Oktober 2020, setiap warganegara Malaysia yang hendak memasuki Brunei Darussalam melalui pintu sempadannya yang terletak di antara Sarawak-Brunei bakal dikenakan caj RM10.

Langkah itu diambil oleh Kerajaan Brunei bagi mengehadkan jumlah kemasukan warganegara lain ke negara berkenaan susulan pandemik COVID-19.

Menurut Ketua Menteri Sarawak, Datuk Patinggi Abang Johari Tun Openg, Kerajaan Sarawak bersama kerajaan pusat sedang melihat peluang untuk berunding dengan negara jiran berkenaan khususnya dari segi pembayaran.

Ini kerana ia memberi kesan terutama buat rakyat yang sering berulang alik ke negara itu atas urusan harian.

“Kita menghormati dan akur dengan keputusan dari Kerajaan Brunei Darussalam.

“Namun demikian, kita akan terus berunding untuk mencari jalan bagi mod pembayaran.

Perkara ini akan melibatkan rundingan kerajaan pusat kerana ia adalah perihal antara dua negara,” katanya.

Tambah Abang Johari, beliau telah mengusulkan perkara berkenaan kepada Menteri Kanan merangkap Menteri Kerja Raya, Datuk Seri Fadillah Yusof dan Menteri Luar Negeri, Datuk Seri Hishammuddin Hussein untuk mencari jalan penyelesaian ke atas perkara tersebut.

Ujarnya, dia tidak mahu jumlah pembayaran berkenaan membebankan masyarakat terutama mereka yang tinggal di sepanjang kawasan Limbang dan Lawas serta Miri yang perlu berulang alik ke Brunei.

Beliau berkata demikian ketika ditemui media selepas menghadiri perasmian Hari Inovasi dan Integriti Jabatan Tanah dan Survei di Lawas pada Selasa.

Bagi penduduk Limbang sendiri, Mohd Fikri Jamal, prosedur baharu keluar masuk ke negara jiran itu sedikit sebanyak memberi kesan kepada rakyat dari sudut kewangan.

“Bayaran RM10 yang dikenakan sedikit membebankan terutama buat mereka yang perlu berulang alik dari Lawas ke Brunei.

“Saya berharap, kerajaan terus meneliti perkara ini,” katanya.

Untuk makluman, pergerakan jalan darat di kawasan utara Sarawak perlu melalui Brunei, menerusi pintu sempadan di Sungai Tujuh, Miri, Tedungan, Jalan Hujung di Limbang dan Labu di Lawas. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih Banyak Loji Simpanan Air Akan Dibina Di Sabah

KOTA KINABALU : Kementerian Pembangunan Infrastruktur akan membina lebih banyak loji baharu dalam usaha menambah baik sistem bekalan air di negeri ini.

Menterinya, Datuk Peter Anthony berkata, pihaknya akan mengenal pasti tempat-tempat yang sesuai serta akan menilai kedudukan tempat tersebut sebelum melaksanakan penambahan loji simpanan air seperti di Loji Telibong 2.

Katanya, bekalan air di negeri ini sebenarnya masih mencukupi tetapi simpanan air agak kurang untuk mengagihkan air kepada penduduk setempat.

“Jadi sudah tiba masanya untuk kita memperbanyakkan takungan air kita bagi mengelak daripada berlaku sebarang kemungkinan.

” Apa yang kita nampak  di Loji Telibong 2 ini juga kurang daripada segi simpanan air.

“Jadi kita akan sarankan kepada Jabatan Air supaya gandakan kapasiti seperti kita nampak hari ini, air cukup tetapi storaj tidak ada,” katanya.

Menurut Peter, pihaknya juga akan menukar atau memperbaiki rekaan, peralatan dan tangki air yang sudah uzur bagi memastikan penduduk di setiap daerah mendapat bekalan air yang mencukupi.

Mengulas lanjut, Peter mendedahkan sebaik sahaja penambahan loji ini direalisasikan, pihaknya akan memperbaharui sistem yang sedia ada seperti sistem talian 24 jam serta menambah kapasiti kakitangan di jabatannya.

Selain itu, Peter juga menyeru orang ramai termasuk pemaju di kawasan perumahan untuk memberi kerjasama dengan Jabatan Air bagu memudahkan urusan masalah air di mana-mana kawasan yang terlibat.


PKPB Mungkin Akan Tamat 9 Jun?

KUALA LUMPUR: Malaysia kini dalam fasa pemulihan terakhir susulan kejayaan pelaksanaan Perintah Kawalan Pergerakan (PKP) yang dikuatkuasakan sejak 18 Mac lalu berhasil mengurangkan penularan kes baharu Covid-19.

Ketua Pengarah Kesihatan Datuk Dr Noor Hisham Abdullah berkata, pada ketika ini pelaksanaan Perintah Kawalan Pergerakan Bersyarat (PKPB) yang bermula pada 4 Mei lalu turut berjaya menurunkan nilai kebolehjangkitan atau R0 (R-naught) sehingga 0.3 berbanding 0.6 ketika pelaksanaan PKP.

“Kita melihat (kes Covid-19 di Malaysia) kebolehjangkitan ialah 3.55 bermakna seseorang itu boleh menjangkiti 3.55 orang dan apabila laksanakan PKP, kita dapat kurangkan R0 (semasa PKPB) R0 menjadi 0.3 bererti seseorang yang dijangkiti hanya boleh menjangkiti 0.3 orang.

“Ia semakin berkurang dan untuk melihat kepada kes-kes yang akan datang, model ini sedang berjalan dengan baik. Sekarang ini, kita di peringkat pemulihan yang terakhir,” katanya ketika temubual eksklusif bersama Bernama di Putrajaya.

R0 merujuk nilai kebolehjangkitan sesuatu virus pada permulaan sesuatu wabak dalam masyarakat, iaitu secara puratanya berapa ramai orang yang boleh dijangkiti oleh kes yang berlaku.

Dalam kaedah permodelan dan ramalan untuk sesuatu wabak, menurunkan nilai R0 kurang daripada angka 1 secara berterusan akan membantu mengakhiri sesuatu wabak.

Dr Noor Hisham berkata, Kementerian Kesihatan Malaysia (KKM) akan terus memantau situasi semasa negara sepanjang PKPB yang dikuatkuasakan sehingga 9 Jun.

“Sekiranya kes baharu boleh dicapai dalam satu angka untuk tempoh melebihi seminggu berkemungkinan sektor ekonomi akan dibuka 100 peratus, selain sektor sosial dan pendidikan,” katanya.

Ketua Pengarah Kesihatan itu turut berkongsi data sejak 4 Mei lalu hingga 29 Mei, hampir sebulan PKPB dikuatkuasakan yang menunjukkan hanya kira-kira 200 kes membabitkan rakyat Malaysia daripada 1,800 kes baharu Covid-19 dilaporkan di Malaysia.

“Ini bermakna PKPB itu berjaya, PKP pun berjaya melandaikan lengkungan. Rakyat patuh kepada SOP dan ia bukan sebab tanggungjawab atau dilakukan oleh KKM tetapi menjadi kejayaan bersama,” katanya.

Dr Noor Hisham berkata, selain berdepan kenaikan kes mendadak membabitkan pendatang asing tanpa izin (Pati) di Depoh Tahanan Imigresen (DTI), KKM juga menjangkakan kes rentas negeri semasa perayaan Aidilfitri.

Namun, beliau berkata, ia mungkin tidak akan tercetus pada kadar yang tinggi dan masih boleh dikawal sekiranya rakyat kekal patuh kepada SOP yang ditetapkan oleh kerajaan.

“Mungkin kita akan dapat peningkatan kes tapi tidak secara mendadak, jadi kalau rakyat patuh kepada SOP mungkin kita tak dapat gelombang ketiga, kita menunggu sekarang ini, raya dah lepas.

“Mungkin dalam tempoh seminggu, dua minggu kita akan melihat kes (baharu) setiap hari. Kalau kes ini masih lagi rata iaitu dua angka dan juga satu angka, tempoh PKPB akan tamat pada 9 Jun. Kita akan lihat bagaimana keadaannya nanti,” katanya.

Setakat semalam, tiada kes kematian berkaitan Covid-19 direkodkan di Malaysia dalam tempoh tujuh hari berturut-turut sejak 23 Mei lepas dengan jumlah kumulatif kes kematian kekal pada 115 kes (1.49 peratus).

Jumlah kes positif COVID-19 di Malaysia sehingga semalam adalah 7,732 kes.- BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Amaran Cuaca Buruk Di Sabah – MetMalaysia

KUALA LUMPUR, 28 Nov : Jabatan Meteorologi Malaysia (MetMalaysia) mengeluarkan amaran cuaca buruk tahap jingga di beberapa daerah di Sabah hingga Ahad.

Menurut kenyataan MetMalaysia, amaran tahap jingga iaitu tahap hujan lebat dijangka berterusan berlaku di Sabah melibatkan kawasan Kuala Penyu, Beaufort, Papar, Putatan, Penampang, Kota Kinabalu, Tuaran dan Kota Belud selain di Labuan.

Sementara itu, amaran waspada juga hingga esok dikeluarkan di kawasan Sipitang, Tenom, Nabawan, Keningau dan Tambunan serta Ranau dan Kudat. – BERNAMA


Tindakan Pantas Orang Awam Berjaya Tahan Peragut Di Kompleks Karamunsing

KOTA KINABALU: Cubaan  seorang lelaki meragut beg tangan seorang wanita di kawasan Kompleks Karamunsing, di sini gagal apabila diberkas orang awam sebelum diserahkan kepada polis, semalam.

Dalam kejadian kira-kira 10 pagi, suspek berusia 33 tahun itu ditahan orang awam ketika cuba melarikan diri selepas meragut beg tangan wanita terbabit.

Ketua Polis Daerah Kota Kinabalu, Asisten Komisioner Habibi Majinji berkata, sebelum kejadian mangsa berusia 32 yang bekerja sebagai pembantu rumah dalam perjalanan dari bangunan Wisma Tun Fuad menuju ke Gereja Sacred Heart sebelum didatangi oleh suspek dari arah bertentangan dan merampas beg tangan mangsa.

“Suspek terus melarikan diri melintasi jalan raya menuju ke Kompleks Karamunsing dan mangsa kemudian mengejar suspek terbabit sambil meminta tolong daripada orang awam hingga ke kompleks berkenaan.

“Orang awam yang berada di sekitar kompleks itu kemudian membantu mangsa mengejar suspek hingga ke dalam tandas dan berjaya menahan suspek terbabit,” katanya.

Menurut Habibi, polis kemudian dimaklumkan mengenai kejadian itu sebelum tiba di lokasi kejadian dan menahan suspek terbabit untuk siasatan.

“Pemeriksaan mendapati terdapat kesan kecederaan ringan ke atas suspek dipercayai akibat bergelut dengan orang awam ketika tangkapan dilakukan.

“Setakat ini, semua barang milik mangsa berjaya ditemui semula dan hasil ujian air kencing mendapati suspek positif dadah jenis syabu,” katanya.

Katanya, kes disiasat mengikut Seksyen 392 Kanun Keseksaan kerana melakukan samun. – BorneoToday


Pemandu Maut, Dua Cedera Dalam Kemalangan Di Lahad Datu

LAHAD DATU: Seorang lelaki maut manakala dua lagi termasuk seorang kanak-kanak berusia 12 tahun cedera dalam kemalangan melibatkan dua buah kenderaan iaitu Proton Saga LMST dan Isuzu D-Max di KM13, Jalan Segama, di sini awal pagi ini.

Yang maut adalah pemandu Proton Saga yang berusia 28 tahun, manakala kanak-kanak yang cedera itu merupakan penumpangnya.

Pemandu D-Max itu iaitu seorang lelaki berusia 31 tahun turut cedera dalam kemalangan tersebut.

Menurut Pusat Gerakan Operasi (PGO) Bomba Sabah, panggilan kecemasan berhubung kemalangan itu diterima menerusi talian MERS 999 pada jam 5.48 pagi dan sepasukan anggota diketuai Pegawai Operasi, PBK II Asmori Dahhiarsyah daripada Balai Bomba dan Penyelamat (BBP) Lahad Datu dikejarkan ke lokasi.

Pemandu Proton Saga itu disahkan meninggal dunia di itempat kejadian oleh anggota perubatan Kementerian Kesihatan (KKM) yang turut berada di lokasi. Dua mangsa yang mengalami kecederaan itu berjaya dikeluarkan oleh pasukan bomba.

Mangsa yang cedera diberikan rawatan awal oleh anggota KKM di tempat kejadian sebelum dihantar ke hospital menaiki ambulans untuk mendapatkan rawatan selanjutnya.

Setelah memastikan tiada lagi kemerbahayaan lain dilokasi, operasi ditamatkan sepenuhnya pada jam 7.02 pagi.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemandu Lori Sawit Maut Terbabas Ke Dalam Gaung

BELURAN: Seorang pemandu lori sawit maut selepas terbabas ke dalam gaung di Kilometer 115 kawasan Bukit Ular Jalan Nangoh-Paitan, petang Selasa.

Mangsa, Johnaidi bin Pongotan, 36, terbunuh selepas lori yang dipandu gagal dikawal telah terjunam ke dalam gaung dipercayai akibat kegagalan brek berfungsi ketika melalui jalan selekoh dalam kejadian lebih kurang jam 6.40 petang.

Ketua Polis Daerah Beluran, Superintendan Kasim Muda, berkata pemandu treler yang membawa muatan buah kelapa sawit sedang dalam perjalanan daripada Estate Oshpalm Pitas menuju ke Kilang Sawit Sungai Ruku Kinabatangan.

“Siasatan awal mendapati sistem brek lori treler tidak berfungsi dengan baik di kawasan jalan yang berbukit dan merupakan kawasan banyak selekoh.

“Treler muatan buah kelapa sawit tersebut telah terjunam ke kawasan gaung tepi jalan dan menyebabkan pemandunya cedera parah pada bahagian kepala dan badan menyebabkan telah meninggal dunia di tempat kejadian,” katanya.

Kasim berkata mayat mangsa telah dihantar oleh pihak polis ke Hospital Beluran untuk bedah siasat.

Beliau berkata pihaknya menjalankan siasatan kes itu mengikut Seksyen 41(1) Akta Pengangkutan Jalan (APJ) 1987. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Empat Remaja Selamat, Dua Dikhuatiri Lemas Mandi Sungai Di Penampang

PENAMPANG, 19 Jun: Empat remaja terselamat manakala dua lagi dikhuatiri lemas ketika mandi-manda di sungai berhampiran Kampung Pogunon, dekat sini, semalam.

Dalam kejadian kira-kira 4 petang, empat remaja lelaki berusia 17 tahun terbabit dikenali sebagai Jeremiah Maxwell, Constant Felix, Jameson Johnwai dan  Bryan Lee berjaya diselamatkan oleh pasukan penyelamat.

Sementara dua lagi rakan mereka Harold Walter dan Tomansi Olaf yang dilaporkan hanyut, masih belum ditemukan.

Jabatan Bomba dan Penyelamat Malaysia (JBPM) Sabah dalam kenyataan memaklumkan sepasukan anggota bomba digegaskan ke lokasi sejurus menerima panggilan kecemasan berhubung kejadian itu.

“Operasi mencari dan menyelamat (SAR) dijalankan di sekitar kawasan mangsa dilaporkan hanyut. Operasi SAR dijalankan dengan kaedah surface rescue. Empat mangsa terperangkap di sungai telah berjaya diselamatkan dan mereka tidak mengalami kecederaan.

“Operasi menyelamat dua lagi mangsa hanyut diteruskan pada 6.25 pagi tadi bersama penduduk kampung,” menurut kenyataan itu hari ini.

Operasi SAR turut dibantu anggota polis dan Jabatan Pertahanan Awam Malaysia.

Sementara itu, JBPM Sabah dalam kenyataan terkini memaklumkan, mayat Walter ditemukan orang awam di kawasan Kampung Pagansakan di sini pada pukul 2.45 petang tadi.

“Mangsa ditemukan di tepi sungai kira-kira 3 kilometer dari jarak lokasi asal mangsa dilaporkan lemas.

“Pencarian seorang lagi mangsa (Olaf) masih dijalankan hari ini di sepanjang kawasan sungai dengan kaedah pencarian permukaan air dan menggunakan bot,” kata kenyataan itu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost